
转讜住驻讜转





	讘讘讬爪转 讗驻专讜讞. 讜讛''讛 讘砖讗专 讘谞诪爪讗 讘讛 讚诐 讚砖讚讗 转讬讻诇讗 讘讻讜诇讛 讜谞专讗讛 讚讟诪讗讛 砖讛讬讗 拽诇讜驻讛 讗驻砖专 讚讗住讜专讛 讜讘讬专讜砖诇诪讬 讙讘讬 讙讬注讜诇讬 讘讬爪讬诐 诪砖诪注 讚讬砖 讞讬诇讜拽 讘讬谉 拽诇讜驻讜转 诇砖讗讬谉 拽诇讜驻讜转 讜砖诪讗 诇注谞讬谉 讝讛 谞诪讬 讬砖 讞讬诇讜拽 讜讛讗 讚诇讗 诪砖谞讬 讛讻讗 讛讗 讘拽诇讜驻讛 讛讗 讘砖讗讬谞讛 拽诇讜驻讛 诪砖讜诐 讚住转诐 讘讬爪讬诐 诪讘砖诇讬诐 讗讜转谉 讘拽诇讬驻转谉: 驻讬专讜砖讬 拽讗 诪驻专砖. 讛讻讗 诇讗 驻专讬讱 讗''讛 讗住讜专讜转 讗住讜专讜转 诇诪讛 诇讬 讜讻谉 讘讻诪讛 讚讜讻转讬谉 讜讘讻诪讛 讚讜讻转讬谉 驻专讬讱: 讚谞驻诇 讘讚讬拽讜诇讗 讚讘砖专讗. 讘注专讜讱 讞讘专讜 讘讛讚讬 讛讬讗 谞讬讬诪讗 讜讚讬拽讜诇讗 砖驻讬诇 驻讬专讜砖 拽诇转讗 讜讻转讜讘 讘转砖讜讘转 讛讙讗讜谞讬诐 讚讛讻讬 拽讗诪专 讚谞驻诇 诇讬讜专讛 讙讚讜诇讛 砖讬砖 讘讛 砖讬注讜专 讚讬拽讜诇讗 讜拽砖讛 讻讬讜谉 讚诇讗讜 诇讚讬拽讜诇讗 谞驻诇 诪讗讬 拽讗诪专 住讘专 专讘 讗砖讬 诇砖注讜专讬讛 讘诪讗讬 讚讘诇注讛 讚讬拽讜诇讗 讜讘拽讜谞讟专住 驻讬专砖 讚讬拽讜诇讗 拽诇讞转 讜拽诇讞转 讛讜讗 讻诇讬 砖诪讘砖诇讬谉 讘讛 讘砖专 讻讚讗诪专 讘讛诪讜讻专 讗转 讛住驻讬谞讛 (讘''讘 注讚.) 讻诇 砖诇砖讬诐 讬讜诐 诪讛驻讱 诇讛诐 讙讬讛谞诐 讻讘砖专 讘拽诇讞转 讜讗驻砖专 讚拽专讬 诇讬讛 讚讬拽讜诇讗 诪砖讜诐 讛专转讬讞讜转 砖注讜诇讜转 讘转讜讻讜 砖谞拽专讗讬诐 讚拽讜诇讬 讻讚讗诪专 驻专拽 讻诇 砖注讛 (驻住讞讬诐 讚祝 诇讟:) 讗诪专 专讘 讬讜住祝 诇讗 诇讬讞诇讟 讗讬谞讬砖 转专转讬 讞讬讟讬 讘讛讚讬 讛讚讚讬 讚讬诇诪讗 讗讝诇 讞讚讗 讘爪讚讬 讚讞讘专转讛 讜诇讗 住诇讬拽 诇讬讛 讚讬拽讜诇讗 讚诪讬讗 诪讚' 专讜讞转讗: 讜讗讬讘注讬讗 诇讛讜 讘砖砖讬诐 讜讗讞讚 讻讜'. 讜诪讚诇讗 驻讬专砖 讘讛讚讬讗 讘砖砖讬诐 讜讛讬讗 诪讜转专转 诇讬讻讗 诇诪讬驻砖讟 诪讬讚讬 讚砖诪讗 专讘讬 讬讛讜砖注 讘谉 诇讜讬 注爪诪讜 讛讜讗 诪住讜驻拽 讜诪讬讛讜 拽砖讛 讚诇拽诪谉 拽讗诪专 专讘讬 讬讛讜砖注 讘谉 诇讜讬 讻诇 讗讬住讜专讬谉 砖讘转讜专讛 讘砖砖讬诐 诪砖诪注 讘砖砖讬诐 砖诇 讛讬转专 讻诪讜 讙讬讚 讘砖砖讬诐 讜讗讬谉 讙讬讚 诪谉 讛诪谞讬谉 讜讬砖 诇讜诪专 讚讛转诐 诪砖诪讬讛 讚讘专 拽驻专讗 拽讗诪专 诇讛 讗讘诇 讛讻讗 诪讚拽讗诪专 讘砖砖讬诐 讗住讜专 诪砖诪注 砖驻讬专 讚讘砖砖讬诐 砖诇 讛讬转专 谞诪讬 讗住讜专 诇讛讻讬 讗讬转 诇谉 诇诪讬诪专 讚诇讚讬讚讬讛 讛讜讛 诪住驻拽讗 诇讬讛: 讻诇 讗讬住讜专讬谉 砖讘转讜专讛 讘砖砖讬诐. 驻讬专砖 讘拽讜谞讟专住 讚讗祝 讻讬 诇讗 讬讛讬讘 讟注诪讗 讘注讬 砖砖讬诐 讜讗讬谉 谞专讗讛 讜诪讛 砖讛讘讬讗 专讗讬讛 诪诇拽诪谉 讗驻专砖 诇拽诪谉 讘注讝专转 讛砖''讬:





专讘讬谞讜 讙专砖讜诐

住讘专 专讘 讗砖讬 诇砖注讜专讬讛 讘诪讗讬 讚讘诇注 谞诪讬 讚讬拽讜诇讗. 讻诇讜诪专 讚讬拽讜诇讗 讛讬讛 专讜转讞 讜谞驻诇 讻讝讬转讗 转专讘讗 诇转讜讱 讚讬拽讜诇讗 专讜转讞 讜住讘专 专讘 讗砖讬 诇砖注讜专讬讛 砖砖讬诐 讘诪讗讬 讚讘诇注 讻讜'. 讛讛讜讗 (讻讬) 驻诇讙讗 讝讬转讗 讻讜' 讻诇讜诪专 谞驻诇 诇讚讬拽讜诇讗 专讜转讞. 诇砖注讜专讬讛 讘转诇转讬谉 驻诇讙讬 讚讝讬转讬 讻诇讜诪专 讚讗讬 讛讬讜 砖诐 砖诇砖讬诐 讞爪讗讬 讝讬转讗 讚讘讬砖专讗 讛讬讛 诪转讬专讜 砖讛讬讛 诪拽讬诇 讘讬讜转专. 讛讛讜讗 讚讗转讗 诇拽诪讬讛 讚专讘谉 讙诪诇讬讗诇. 讻诇讜诪专 讞爪讬 讝讬转 讞诇讘 砖谞驻诇 诇转讜讱 讬讜专讛 砖诇 讘砖专 专讜转讞转. 讗讘讗 诇讗 砖讬注专 讻讜' 砖讛讬讛 诪拽讬诇 讘讞爪讬 砖讬注讜专:





专诪讘"谉

讛讛讬讗 讻讝讬转讗 转专讘讗 讚谞驻诇 讘讚讬拽讜诇讗 讚讘砖专讗. 驻讬' 讚讬拽讜诇讗 住诇 讻讚讗诪专讬谞谉 专讬砖 转讜专讗 讘讚讬拽讜诇讗. 讜驻讬' 讛注谞讬谉 诇讗 砖讛讬讛 讻讝讬转 讬讚讜注 讘砖注转 谞驻讬诇讛 讗诇讗 诪爪讗讜 讘讜 注讻砖讬讜 讻讝讬转 讜讬讚注 专讘 讗砖讬 砖讘砖注讛 砖谞驻诇 砖诐 讛讬讛 讘讘砖专 住' 讘诪讛 砖诪讜爪讗 注讻砖讬讜 讘讞诇讘 讗诇讗 砖注讻砖讬讜 谞转诪注讟 谞驻讞 讛讘砖专 讜谞爪讟诪拽 诪讞诪转 诪诇讞谉 砖讛讜爪讬讗 诪诪谞讜 讛诪讜讞诇 讜讬讘砖 讜谞转诪注讟 讜住讘专 诇讛讜住讬祝 注诇讬讜 诪讗讬 讚讘诇注 讚讬拽讜诇讬 讻诇讬砖谞讗 讘转专讗 讚诇注讬诇 讜诇讗 讛讬讛 谞讜转谉 诇讘 诇讞讜砖 砖诪讗 讬讜转专 讞诇讘 谞驻诇 砖诐. 讜讗诪专讜 诇讜 专讘谞谉 砖诪讗 讗祝 讛讞诇讘 谞爪讟诪拽 诇驻讬 讞砖讘讜谉 诪讞诪转 讛诪诇讞 砖谞诪诇讞 注诐 讛讘砖专 讜讻砖诐 砖讗讬谉 讘讘砖专 住' 讻谉 注讻砖讬讜 讻讱 诇讗 讛讬讛 讘讜 住' 讘砖注转 谞驻讬诇转讜.
讜专砖"讬 讝"诇 驻讬' 讚讬拽讜诇讗 拽诇讞转 讜讛讝拽讬拽讜 诇驻' 讻谉 诪讛 砖讛讜讗 住讘讜专 砖讛讘砖专 讜讛讞诇讘 诪讬谉 讘诪讬谞讜 讛讜讗 讜讛诇讻讛 讻专' 讬讛讜讚讛 讚讗诪专 诪讬谉 讘诪讬谞讜 诇讗 讘讟讬诇 讜讻讬讜谉 砖讻谉 注"讻 诇讗 砖讬注专 专讘 讗砖讬 讗诇讗 讘专讜讟讘 砖讘拽诇讞转 诪讬谉 讘砖讗讬谞讜 诪讬谞讜.
讜讻谉 专讗讬转讬 诇讙讗讜谉 砖讗诪专 讚讬拽讜诇讗 讚讘砖专讗 砖讬注讜专讗 讛讬讗 讻诇讜诪专 诪诇讗 住诇 砖诇 讘砖专 讜讛讜讗 诪转讘砖诇 讘拽讚专讛 讜诪讗讬 讚讘诇注 讚讬拽讜诇讗 诇"讙 讗诇讗 诪讛 讚讘诇注 拽讚专讛 讜讛讬讬谞讜 诪讛 砖讘诇讜注 讘讚讜驻谞讬 拽讚专讛 讻讚驻专讬砖讬转 诇注讬诇.
讜讘注诇 讛诇讻讜转 讝"诇 讻转讘 讗诪专讬 诇讬讛 专讘谞谉 诇专讘 讗砖讬 讛讗讬 讚讬拽讜诇讗 讚讛转讬专讗 讘诇注 讚讗讬住讜专讗 诇讗 讘诇注 讻讬讜谉 讚讻诇 讬讜诪讗 拽讗 砖讚讬 讘讬讛 讻讬 讛讬讘讬 讚讘诇注 诪讛讗讬 讘诇注 谞诪讬 诪讛讗讬.
驻讬'诇驻讬专讜砖讜 砖讻讝讬转 讞诇讘 讬讚讜注 谞驻诇 砖诐 讜专讘 讗砖讬 讛讬讛 住讘讜专 诇砖注专 讘诪讛 砖讘诇注 讛讚讬拽讜诇' 驻注诪讬诐 讗讞专讜转 诪谉 讛讛讬转专 讜讗诪专讬 诇讬讛 专讘谞谉 诇讗 砖讻砖诐 砖谞驻诇 砖诐 讞诇讘 讝讛 讗祝 讘讻诇 讬讜诐 讜讬讜诐 谞讜驻诇 砖诐 讜讛讜讗 讘讜诇注 诪诪谞讜 讜讗讬谉 讗谞讜 讬讜讚注讬诐 注讻砖讬讜 讻诪讛 讗讬住讜专 讜讻诪讛 讛讬转专 讘诇讜注 讘讛 讜讗注驻"讬 砖讗讬谉 讗讜住专讬谉 讛讚讬拽讜诇' 注爪诪讛 砖讬讛讗 讗住讜专 诇诪诇讜讞 讘讛 讘砖专 诪住驻拽 砖转讜诇讬谉 诇拽讜诇讗 讜讗讜诪专讬诐 砖讬砖 讘讛 砖讬注讜专 诪讛讬转专 讘诇讜注 诇讘讟诇 讛讗讬住讜专 砖诇讜 诇讗 讬讚注谞讗 讻诪讛 讛讜讗 砖诪讗 讗讬谞讜 讬讜转专 诪住' 讘讗讬住讜专 讘诇讘讚 讜讻讬讜谉 讚诇讗 讬讚注讬' 诇讗 诪砖注专讬谞谉 讘讛 砖讘诇注讛 诪讛 砖讛讜讗 住驻拽 讜讗讬谞讜 诇驻谞讬谞讜 讗讬谞讜 诪爪讟专祝 诇讛转专 讻谞"诇 讘驻讬' 讚讘专讬讜 讜诇诪讚转 砖诪砖注专讬谉 讘诪讗讬 讚讘诇注 讘讚讜驻谞讬讛 诪讝讛 讛转讘砖讬诇. 



讻诇 讗讬住讜专讬谉 砖讘转讜专讛 讘住'. 驻讬' 讘讬谉 讘诪讬谞讜 讘讬谉 砖诇讗 讘诪讬谞讜 讘讚诇讬讻讗 诇诪讬拽诐 讗讟注诪讗. 讜专砖"讬 讝"诇 驻讬专砖 讗驻讬' 讟注诪讬谞讬讛 讜诇讗 讬讛讬讘 讟注诪讗 讘注讬谞谉 住' 讗讘诇 谞转谉 讟注诐 讗驻讬' 讘讗诇祝 诇讗 讘讟讬诇 讻讚讻转讘讬谞谉 讘讻诪讛 讚讜讻转讬 讜诇拽诪谉 谞诪讬 讗诪专讬' 讬砖 讘讛诐 讘谞"讟 讘讬谉 砖讬砖 讘讛诐 诇注诇讜转 讜讻讜' 讗诇诪讗 讟注诪讗 诇讗 讘讟诇 讜拽转谞讬 住讬驻讗 讗讬谉 讘讛诐 讘谞"讟 讘讬谉 砖讬砖 讘讛诐 诇注诇讜转 讘讬谉 讗讬谉 讘讛诐 诇注诇讜转 讘拽"讗 诪讜转专讬谉 讜讗讜拽讬诪谞讗 讘住' 讗诇诪讗 讻讬 诇讗 讬讛讬讘 讟注诪' 讛讜讜 住' 讝讛 驻讬' 讛专讘 讝"诇 讜讛谞讛 讗诪转 谞讻讜谉.
讜讛讗 讚讗诪专 专讘讗 诇注讬诇 讗诪讜专 专讘谞谉 讘讟注诪讗 讜讗诪讜专 专讘谞谉 讘拽驻讬诇讗 讜讗诪讜专 讘住' 砖讬注讜专讬 讚拽讬讬诪讬 讻诇 讞讚 讘讗驻讬 谞驻砖讬讛 拽讞砖讬讘 讚拽讚专讛 砖讘讬砖诇 讘讛 讘砖专 诇讬讻讗 诇诪讬拽诐 注诇讛 讘住' 讗诇讗 讘拽驻讬诇讗 讜讘讟注诪讗 讜住诪讻讬谞谉 注诇讬讬讛讜 讜诪讬谉 讘诪讬谞讜 讗"谞 讘砖讗讬谞讜 诪讬谞讜 讜诇讬讻讗 拽驻讬诇' 诇讬讻讗 诇诪讬拽诐 讗讟讟诪' 讜住诪讻讬谞谉 讗住' 讛讗 讘讚讗驻砖专 讘注讬谞谉 讟注诪讗 讜砖讬注讜专' 讜讛讬讬谞讜 讻讜诇讘讬转 讘讗讬诇驻住 讚专' 讬讜讞谞谉.
讜讬专讗讛 诇讬 砖讗祝 讛讻讜诇讘讬转 讘讗诇驻住 讜讻诇 讛讗讬住讜专讬谉 砖诪讻讬专讬谉 讗讜转诐 讜讗讬谉 诪砖注专讬谉 讗诇讗 爪讬专谉 讜专讜讟讘谉 讘谞"讟 讘诇讘讚 讛讜讗 讜住诪讻讬谞谉 讗拽驻讬诇' 讜诇讗 讛讞诪讬专讜 讘住' 讗诇讗 讻砖讛讜讗 讗讜讻诇 讛讗讬住讜专 注爪诪讜 讻讙讜谉 讙专讬住讬谉 注诐 注讚砖讬诐 讗讘诇 讻讜诇讘讬转 讘讗诇驻住 诪讬 讬讚注讬谞谉 讻诪讛 讛讜讬 专讜讟讘 砖诇讜 讜诇讞讜诪专' 诪砖注专讬' 讘讚讬讚讛 讻讬 诇讗 诪砖讻讞 [拽驻讬诇讗] 讛讗 讗讬讻讗 拽驻讬诇' 讜诇讬讻讗 讟注诪讗 砖专讬谞谉 诇讬讛 讚讜诪讬' 讚拽讚专讛 讚讗诇转"讛 讻讜诇讘讬转 讘讗诇驻住 讘住' 砖讬注专讜讛 讜讗诐 诇讗 讛讬讛 砖诐 拽驻讬诇' 诪讜转专转 讜拽驻讬诇' 诇讛讞诪讬专 讘讗 讜讛讬讻讬 诪讜讻讞 专讘讗 诪谞讬讛 讚住诪讻讬' 讗拽驻讬诇' 讜讚讗讬 讻讜诇讘讬' 讘讗诇驻住 谞讻专转 讛讬讗 讚讗讬 诇讘讟讜诇讬 讻讜诇讘讬转 讙讜驻讬讛 讘专讬讛 讛讜讗 讜诇讗 讘讟诇讛.
讜讻谉 谞"诇 讘讗讬住讜专讬谉 注爪诪谉 讚讟注诪讗 讘注讬 住' 讜住' 诇讗 讘注讬 讟注诪讗 讻诇讜诪专 讚讗驻讬' 讟注诪讬谞讬' 讜诇讬讻讗 谞"讟 讘注讬' 住' 讜诇讗 诪砖转专讬 讘驻讞讜转 诪讻讗谉.
讜讛讬讬谞讜 诪转谞讬' 讗讬谉 讘讛诐 讘谞"讟 讜讻讜' 驻专讬砖谞' 讘讙诪' 讘住' 讗讘诇 讛讬讻讗 讚砖注专讬' 诇讬讛 讘住' 诇讗 爪专讬讻讬' 诇讗讛讚讜专讬 讘转专 拽驻讬诇讗 讜诇诪讟注诐 诇讬讛 讻诇诇 讜讛讬讬谞讜 讚讗诪专讬' 讛讻讗 讜讘注"讙 讚讻诇 讗讬住讜专讬诐 砖讘转讜专讛 讘住' 讜诪讬讛讜 讛讬讻讗 讚讟注诪讬谞讬' 讜讗砖讻讞讬' 讚讬讛讬讘 讟注诪讗 讛讜讗 讜讚讗讬 讟注诪讗 诇讗 讘讟讬诇.





专砖讘"讗

讛讗 讚讗诪专讬谞谉: 讛讬讗 诪砖讜诐 讛讗 诇讗 讗讬专讬讗 转谞讗 住讬驻讗 诇讙诇讜讬讬 专讬砖讗 讜讻讜' 转谞讗 住讬驻讗 讚讗讬转 讘讛 讗驻专讜讞 诪讻诇诇 讚专讬砖讗 讚诇讬转 讘讛 讗驻专讜讞 讜讗驻讬诇讜 讛讻讬 讗住讜专讛. 诇讗讜 诇诪讬诪专讗 讚讛讻讬谉 讛诇讻转讗, 讗诇讗 诇诪讗讬 讚拽讗诪专 讛讻讬 谞诪讬 诪住转讘专讗 讛讜讗 讚诪讛讚专 诇讬讛 讛讻讬谉, 讻诇讜诪专 讚诪讛讗 诇讗 转住讘专讗, 讗诇讗 诪讬讛讜 诇注谞讬谉 讛诇讻转讗 讗住讬拽谞讗 讚诪讬讗 讚讘讬注讬 讘注诇诪讗. 讜讻讘专 讛讗专讻转讬 讘讛 讘驻专拽 讗诇讜 讟专讬驻讜转 (讞讜诇讬谉 住讚, 讘) 讙讘讬 讙注讜诇讬 讘讬爪讬诐 诪讜转专讬谉.



讛讛讜讗 讻讝讬转讗 讚转专讘讗 讚谞驻诇 诇讚讬拽讜诇讗. 驻讬专砖 专砖"讬 讝"诇 讚讬拽讜诇讗 拽诇讞转 讻讙讜谉 砖谞驻诇 砖诐 讞诇讘 讜诇讗 谞讜讚注 砖讬注讜专讜 讘砖注转 谞驻讬诇讛, 讜注讻砖讬讜 讻砖讘讗 诇驻谞讬谞讜 谞诪爪讗 讻讝讬转 (讗讜) [讜]诇讗 讛讬讛 注讻砖讬讜 讘拽诇讞转 砖砖讬诐 讝讬转讬诐 诇讘讟诇 讛讗讬住讜专, 讜专爪讛 专讘 讗砖讬 诇砖注专 讛讻讝讬转 讻诪讜转 砖讛讜讗 注讻砖讬讜 [讜]讛讛讬转专 (讘砖注转) [讻砖注转] 谞驻讬诇讛 讜诇爪专祝 诪讛 砖讘诇注讛 讛拽讚专讛, 讜讗诪专讜 诇讜 专讘谞谉 讻砖诐 砖谞爪讟诪拽 讛讛讬转专 讻讱 谞爪讟诪拽 讛讗讬住讜专 讜讛讻诇 讻砖注讛 砖讘讗 诇驻谞讬谞讜 诪砖注专讬谉 讗讜转讜. 讜诪讬讛讜 拽砖讛 拽爪转 砖讗讬谉 讛诇砖讜谉 诪讬讜砖讘 讛讬讟讘, 讚讛讛讬讗 讻讝讬转讗 讚谞驻诇 诪砖诪注 讚讘砖注转 谞驻讬诇讛 讛讬讛 讻讝讬转讗 讜谞讜讚注 砖讬注讜专讜, 讜注讜讚 讚讚讬拽讜诇讗 讗讬谞讜 拽诇讞转 讗诇讗 住诇, 讜注"砖 砖注讜砖讬谉 讗讜转讜 诪讞专讬讜转 砖诇 讚拽诇 拽讜专讬谉 讗讜转讜 讚讬拽讜诇讗, 讗诇讗 砖讛讜爪专讱 专砖"讬 讝"诇 诇驻专砖 讻讱 砖讗诐 谞驻诇 讛讻讝讬转讗 注诇 讘砖专 砖谞诪诇讞 诇讗 讛讬讛 诪爪讟专驻讜转 讛讗讞专讜转 砖讘住诇 诇讘讟诇 讛讻讝讬转讗, 诇驻讬 砖讗讬谉 讗讬住讜专 讛谞讜驻诇 讘讬讘砖 讬讜爪讗 诪讞转讬讻讛 诇讞转讬讻讛, 讜讗祝 注诇 驻讬 砖讞转讬讻讜转 谞讜讙注讜转 讝讜 讘讝讜, 讜讗驻讬诇讜 讞诐 讘爪讚 讞诐, 讻诪讜 砖注转讬讚讬谉 讗谞讜 诇讻转讜讘 讘注"讛 讘驻专拽 讻诇 讛讘砖专 (讞讜诇讬谉 拽讞, 讗), 讚讻讬讜谉 砖讗讬谉 讛讗讬住讜专 讬讜爪讗 诪讞转讬讻讛 诇讞转讬讻讛 诇讗住讜' 讗诐 讻谉 讗诐 讗讬谉 砖诐 专讜讟讘 诇爪专祝 诇讗 讛讬讜 诪爪讟专驻讬谉 讛讞转讬讻讜转 诇讘讟诇 讛讻讝讬转讗, 讜讝讛 讛爪专讬讻讜 诇专砖"讬 讝"诇 诇驻专砖 讚讬拽讜诇讗 拽诇讞转 砖讬砖 砖诐 专讜讟讘, 讜讗诐 讻谉 讘砖诇讗 谞讜讚注 讘讗讬讝讜 讞转讬讻讛 谞驻诇 讜讛讬讜 讻讜诇谉 讘讗讜转讜 住驻拽 讜讗驻讬诇讜 讗诇祝 讻讜诇谉 讗住讜专讜转 讻讚注转 专"讬 讚讗诪专 诪讬谉 讘诪讬谞讜 诇讗 讘讟讬诇, 讜专砖"讬 讝"诇 诇讟注诪讬讛 砖驻住拽 讻专"讬, 讜诇驻讬讻讱 讛讜爪专讱 诇讛注诪讬讚讛 讘拽诇讞转 讜讘砖讬砖 砖诐 专讜讟讘 讜住诇拽 讗转 诪讬谞讜 讻诪讬 砖讗讬谞讜 讜砖讗讬谞讜 诪讬谞讜 专讘讛 注诇讬讜 诪讘讟诇讜.
讜讛专讗讘"讚 驻讬' 讘讗讬住讜专 诪砖讛讜 讻讬 诇讛转讬专 讜诇讗住讜专 讛讚讬拽讜诇讗 讛谞讝讻专 (讘注谞讬谉) [讘注讬谞谉], 讜讻讙讜谉 砖谞驻诇 砖诐 讻讝讬转 讬讚讜注 (讜谞驻诇 诇驻讬 讞砖讘讜谉 讛讛讬转专) [讜讻谞驻诇讛 讛讬讛 诇驻讬 讞砖讘讜谉 住' 讘讛讛讬转专] 讜注讻砖讬讜 诇讗 讛讬讛 砖砖讬诐 讘讛讬转专 诇讘讟诇 讗转 讛讗讬住讜专, [讜]讛讬讛 讻诇 讛讘砖专 讜讛专讜讟讘 砖讘住诇 讗住讜专 诇讚讘专讬 讛讻诇, 讗诇讗 砖讛讬讛 住讘讜专 专讘 讗砖讬 诇讛讻砖讬专 讛住诇 讜诇讜诪专 讚讻讬讜谉 (砖谞注砖讛) [砖讘砖注转] 谞驻讬诇讛 讛讬讛 砖诐 住' 诇讘讟诇讜 讻诇 诪讛 砖讘诇注 讛讚讬拽讜诇讗 讛讬转专讗 讘诇注, 讜诇讗 讛讬讛 谞讜转谉 讚注转讜 注诇 讛砖讛讬讛 砖砖讛讛 讛讗讬住讜专 诇转讜讱 讛讛讬转专 讜谞讗住专 讛讻诇 诇讗讞专 [砖]讘诇注 讛讚讬拽讜诇讗 诪谉 讛讗讬住讜专, 讜讗诪专讜 诇讬讛 专讘谞谉 讜讻讬 讛讚讬拽讜诇讗 讘驻注诐 讗讞转 讘诇注诐 讛讻诇 讜讘注讜讚 [讻]砖讛讬讛 讻诇 诪讛 砖讘住诇 讛讬转专, 讻诇讜诪专 砖讛讬讛 讘讜 住' 讘诇注讛 讚讗讬住讜专讗 [诇讗] 讘诇注 [讻]诇讜诪专 讙诐 诇讗讞专 砖谞转诪注讟 讛讛讬转专 讜讞讝专 讛讗讬住讜专 诇讗住讜专 讛讻诇 讘诇注讛, 讗诐 讻谉 讛讚讬拽诇讗 讗住讜专讛 讜注诇转讛 讛砖诪讜注讛 诇讗住讜专 讻讜 砖讛拽砖讜 注诇 专讘 讗砖讬, 讗讘诇 讗诐 诇讗 讛讬讛 讛讗住讜专 讘注讬谉 讜讛讬讛 讛讚讘专 讬讚讜注 砖讛讬讛 讘砖注转 谞驻讬诇讛 砖砖讬诐 讘讛讬转专 诇讘讟诇讜 讛讬讛 讛讻诇 诪讜转专 讛转讘砖讬诇 讜讛拽讚专讛, 讜诇讗 讛讬讬谞讜 讞讜砖砖讬谉 砖诪讗 诇讗 讛讬讛 诪转诪注讟 诇驻讬 讞砖讘讜谉, 讗诇讗 诪注诪讬讚讬谉 讛讚讘专 注诇 讞讝拽转讜 讜讛讻诇 诪讜转专.



讗讬转诪专 讗诪专 专' 讞诇讘讜 讗诪专 专讘 讛讜谞讗 讘讬爪讛 讘住' 讜讛讬讗 讗住讜专讛 讘砖砖讬诐 讜讗讞转 讜讛讬讗 诪讜转专转. 专讘讬谞讜 讗诇驻住讬 讝"诇 驻住拽 讻讬 讛讗 讚专讘讬 讞诇讘讜. 讜讛拽砖讛 注诇讬讜 讛专讗讘"讚 讝"诇 诪讚驻住拽 讛讛讬讗 讚专讘 谞讞诪谉 讚诇注讬诇 讚讗诪专 讙讬讚 讘住' 讜讗讬谉 讙讬讚 诪谉 讛诪谞讬谉, 讜讘讘讬爪讛 驻住拽 讘住' 讜讛讬讗 讗住讜专讛, 讜讗讬谉 讗谞讜 讬讜讚注讬谉 诪讗讬讝讛 讟注诐 驻住拽 讘讝讛 讘住' 讜讛讬讗, 讜讘讝讜 讘砖砖讬诐 讜讗讞转 讜讛讬讗, 讜讬砖 诪转专爪讬诐 砖诪驻谞讬 讞砖讬讘讜转讬讛 砖诇 讘讬爪讛 讛讞诪讬专讜 讘讛 诇讛讜住讬祝 讗讞转 讻砖讬注讜专讛, 讜讗讬谞讜 诪讞讜讜专 讻诇诇 讻讬 诇讗 讘讗谞讜 讻讗谉 诇讘讟诇 讗转 讛讘讬爪讛 讘注爪诪讛 讗诇讗 驻诇讬讟转讛, 讚讻讜诇讛 砖诪注转讬谉 讘讛讻讬 拽讗 诪讬讬专讬 讜讘讘讬爪转 讗驻专讜讞, 讜讗讬 谞诪讬 讘讟诪讗讛 拽诇讜驻讛 讜讻讚注转 讛讬专讜砖诇诪讬 (转专讜诪讜转 驻"讬, 讛"讜) 讜驻诇讬讟转讛 讗讬谞讜 讚讘专 讞砖讜讘 讜讗驻讬诇讜 诪驻专砖 讘讘讟讜诇 讛讘讬爪讛 讘注爪诪讛 讜讻讙讜谉 砖谞讟专驻讜 讘拽注专讛 讻讬讜谉 砖谞讟专驻讛 讘讟诇 讞砖讬讘讜转讬讛 讻讚讗诪专讬谞谉 讘讗讙讜讝讬 驻专讱 讜讘专诪讜讘谞讬 讘讗讚谉 讻谞"诇. 讜讛专诪讘"诐 讝"诇 讻转讘 (驻讟"讜 诪讛诇' 诪旨讗讻诇讜转 讗住讜专讜转 讛讬"讟) 诪驻谞讬 砖讛讜讗 讘专讬讛 讘驻谞讬 注爪诪讜 注砖讜 讘讛 讛讬讻专 讜讛讜住讬驻讜 讘砖讬注讜专讛, 讻诇讜诪专 砖讬砖 讗驻专讜讞 砖讛讜讗 讘专讬讛 砖诇诪讛 讜讻"讻 (讛"讻) 讗讘诇 讗诐 谞转注专讘讛 讘讬爪转 注讜祝 讟诪讗 讗讜 讘讬爪转 讟专讬驻讛 注诐 讘讬爪讬诐 讗讞专讬诐 砖讬注讜专谉 讘住', 讻诇讜诪专 讘砖讟专驻谉 讗诇讜 注诐 讗诇讜, 讙诐 讝讛 讗讬谞讜 诪讞讜讜专 讘注讬谞讬, 讜诪谉 讛讟注诐 砖讻转讘转讬 讚驻诇讬讟转 讛讘专讬讛 讘讟诇讛 讛讬讗 讘砖砖讬诐 讻砖讗专 讛讗讬住讜专讬谉, 讜讛专诪讘"谉 讝"诇 讻转讘 讚讬"诇 讚诇驻讬 砖讬砖 讘讘爪讬诐 讙讚讜诇讬诐 讜拽讟谞讬诐 讜讛讘讗 诇讘讟诇 讘讬爪讛 讗讬谞讜 诪砖讙讬讞 注诇讬讛 诇专讗讜转 讗诐 讝讜 讜讻讜诇谉 砖讜讜转 诪诪砖, 诇驻讬讻讱 讛讜住讬驻讜 讗讞转 讜诇讗 讛爪专讬讻讜 诇砖注专 (注诇) 讻诇 讗讞转 讜讗讞转 注"讻.



讻诇 讗讬住讜专讬谉 砖讘转讜专讛 讘住'. 驻讬专砖 专砖"讬 讝"诇 讗驻讬诇讜 讟注诪讬谞讬讛 讜诇讬转 讘讬讛 讟注诪讬讛 讘砖砖讬诐 讗讘诇 谞转谉 讟注诐 讗驻讬诇讜 讘讗诇祝 诇讗 讘讟讬诇 讻讚讗诪专讬谞谉 讘讻诪讛 讚讜讻转讬 讚讟注诪讗 诇讗 讘讟讬诇, 讜诇拽诪谉 (讞讜诇讬谉 爪讟, 讗) 谞诪讬 讗诪专讬谞谉 讬砖 讘讛 讘谞"讟 讘讬谉 讬砖 讘讛谉 诇讛注诇讜转 讘讗讞讚 讜诪讗讛 讘讬谉 讗讬谉 讘讛谉 诇讛注诇讜转 讘讗讞讚 讜诪讗讛 讗住讜专, 讗诇诪讗 讟注诪讗 诇讗 讘讟讬诇, 讜拽转谞讬 住讬驻讗 讗讬谉 讘讛谉 讘谞讜转谉 讟注诐 讘讬谉 讬砖 讘讛谉 诇讛注诇讜转 讘讗讞讚 讜诪讗讛 讘讬谉 讗讬谉 讘讛谉 诇讛注诇讜转 讘讗讞讚 讜诪讗讛 诪讜转专讬谉 讜讗讜拽讬诪谞讗 讘砖砖讬诐, 讗诇诪讗 讻讬 讗讬谉 讘讛谉 讘谞讜转谉 讟注诐 讛讜讬 讘砖砖讬诐. 讜诪讚讘专讬 专砖"讬 讝"诇 谞诇诪讜讚 讚讻诇 讛讬讻讗 讚讗讬讻讗 诇诪讬拽诐 讗讟注诪讗 讗祝 讘住' 讗讬谉 诪转讬专讬谉 注讚 讚讟注讬诐 诇讬讛 拽驻讬诇讗, 讜讛讬讬谞讜 讻诇讻讬转 讘讗诇驻住 讚专讘讬 讬讜讞谞谉, 讜讛讗 讚讗诪专 专讘讗 诇注讬诇 (讞讜诇讬谉 爪讝, 讗) 讗诪讜专 专讘谞谉 讘讟注诪讗 讜讗诪讜专 专讘谞谉 讘住', 讛讬讬谞讜 讘诪讬谉 讜诪讬谞讜, 讚诇讬讻讗 诇诪讬拽诐 讗讟注诪讬讛 讜讻讙讜谉 讚诇讬讻讗 拽驻讬诇讗, 讜讻转讘 注诇讬讜 讛专诪讘"谉 讝"诇 讗诐 讻谉 讻诇讻讬转 讘讗诇驻住 讘住' 砖讬注讜专讛, 讜讗诐 诇讗 讛讬讛 砖诐 拽驻讬诇讗 诪讜转专转, 讜拽驻讬诇讗 诇讗 讘讗 讗诇讗 诇讛讞诪讬专, 讗诐 讻谉 讛讬讻讬 诪讜讻讞 诪讬谞讛 专讘讛 讚住诪讻讬谞谉 讗拽驻讬诇讗. 讗诇讗 谞专讗讛 砖讛注谞讬谉 讻讱 讛讜讗, 讻诇 讗讬住讜专讬谉 砖诪讻讬专讬谉 讗讜转谉 讜诇讗 谞转注专讘 讘讛讬转专 讗诇讗 爪讬专谉 讜专讜讟讘谉, 讜讛讬讛 诪谉 讛讚讬谉 砖诇讗 诇砖注专 讗诇讗 讘诪讗讬 讚谞驻讬拽 诪讬谞讬讬讛讜, 讗诇讗 讚诇讗 讬讚注讬谞谉 讻诪讛 讛讜讗, 讘讻讬 讛讗 讗讝诇讬谞谉 讘讟注诪讗, 讜讟注讬诐 诇讬讛 拽驻讬诇讗, 讜讗讬 诇讬转 讘讬讛 讟注诪讗 讘讬讚讜注 砖谞转讘讟诇 爪讬专 讜专讜讟讘讜 讘诪讬注讜讟 讘转讜讱 讛讛讬转专, 讜住诪讻讬谞谉 讘讛讗 讗拽驻讬诇讗, 讜讗祝 注诇 讙讘 讚诇讬讻讗 住' 讻砖讬注讜专 讙讜驻讜 讜诪诪砖讜 砖诇 讗讬住讜专 砖谞驻诇 砖诐 讜讛讬讬谞讜 讻诇讻讬转 讘讗诇驻住, 讗讘诇 讘砖讙讜祝 讛讗讬住讜专 谞转注专讘 讜谞诪讜讞 砖诐 讗讜 砖讗讬谞讜 谞讬讻专 讜爪专讬讻讬谉 讗谞讜 诇讘讟诇讜, 讗讝 讗讬谉 住讜诪讻讬谉 讗讟注讬诪转 拽驻讬诇讗 诇驻讞讜转 诪住', 讜诇注讜诇诐 讘住', 讜讗祝 注诇 讙讘 讚诇讬讻讗 讟注诪讗, 讜讻谉 谞诪讬 讗讬谉 讗谞讜 爪专讬讻讬谉 诇讞讝讜专 讗讞专 拽驻讬诇讗 讻诇诇 讗诇讗 诪转讬专讬谉 讗讜转讜 诪讬讚, 讜讛讬讬谞讜 讚讻讬讬诇讬谞谉 讘讻讜诇讬讛 转诇诪讜讚讗 讻诇 讗讬住讜专讬谉 砖讘转讜专讛 讘住', 讻讗谉, 讜讘注讘讜讚讛 讝专讛 (住讟, 讗) 谞诪讬 讗诪专讬谞谉 讙讘讬 注讻讘专讗 讘砖讬讻专讗, 讜讛讬诇讻转讗 讘住', 讜讻谉 诇讻诇 讗讬住讜专讬诐 砖讘转讜专讛, 讗诇讗 诪讬讛讜 讗诐 谞诪爪讗 讜谞讬讻专 讘讜 讟注诐 讛讗讬住讜专 讗住讜专 讚讟注诪讗 诇讗 讘讟讬诇 讜讝讛 谞讻讜谉.





专讬讟讘"讗

讛讛讬讗 讻讝讬转讗 讚转专讘' 讚谞驻诇 诇讚讬拽讜诇讗 讚讘讬砖专讗. 驻专砖"讬 讝"诇 讚讬拽讜诇讗 拽诇讞转 讜讻转讘讜 讘转讜 拽诇讞转 讛讬讗 讬讜专讛 讙讚讜诇讛 砖诪讘砖诇讬谉 讘讛 讘砖专 讻讬 讛讗讬 讚讗诪专讬谞谉 讘驻' 讛诪讜讻专 讗转 讛住驻讬谞讛 讻诇 砖诇砖讬诐 讬讜诐 诪讛驻讱 诇讛讜 讙讬讛谞诐 讻讘砖专 讘拽诇讞转. 讜讗驻砖专 讚拽专讜 诇讬讛 讚讬拽讜诇讗 注诇 砖诐 讛专转讬讞讜转 砖注讜诇讜转 诪转讜讻讜 讚讚讬拽讜诇讗 讛讜讗 诇砖讜谉 专转讬讞讛 讻讚讗砖讻讞谉 讘驻' 讻诇 砖注讛 讗诪专 专' 讬讜住祝 诇讗 诇讬讞诇讜讟 讗讬谞砖 讞讬讟讬 讘讛讚讬 讛讚讚讬 讚讚讬诇诪讗 讗讝诇 讞讚讗 讘爪讬讚讬 讚讞讘专转讛 讜诇讗 转诇讱 诇讛 讚讬拽讜诇讬讛 诪讗专讘注 专讜讞讜转讬讛 注"讻 讜转讬诪讗 诪讬 讛讘讬讗讜 诇专砖"讬 讝"诇 诇驻专砖 讘讻讗谉 讚讬拽讜诇讬 拽诇讞转 砖讛专讬 讘讻诇 讛转诇诪讜讚 讛讜讗 诇砖讜谉 住诇 注诇 砖诐 砖注砖讜讬 诪讞专讬讜转 砖诇 讚拽诇 讜讻讚讗诪专讬谞谉 专讬砖 驻专拽 讗讬谉 注讜诪讚讬谉 专讬砖 转讜专讗 讘讚讬拽讜诇讗 讜讘专讬砖 讙诪' 讚住谞讛讚专讬谉 讛讬讗 谞讬讬诪讗 讜讚讬拽讜诇' 砖驻讬诇讬 讜讘驻' 诇讗 讬讞驻讜专 讛谞讛讜 讚讬拽讜诇讬讗. 讜讛专讘讛 讻讬讜爪讗 讘讝讛 讜讻诇 讗诇讜 诇砖讜谉 住诇 讜拽诇转讜转讬讛诐 讜讻谉 驻专砖"讬 讝"诇 讜讬"讗 砖讛讻专讬讞讜 诇专砖"讬 讝"诇 诇讜诪专 讻谉 诪砖讜诐 讚住"诇 讚讛诇讻转讗 讻专' 讬讛讜讚讛 讚讗诪专 诪讬谉 讘诪讬谞讜 诇讗 讘讟讬诇 讜讗诐 讛讞诇讘 讛讝讛 谞驻诇 讘住诇 砖诇 诪诇讬讞讛 砖讗讬谉 讘讜 专讜讟讘 讛专讬 讞诇讘 注诐 讛讘砖专 诪讬谉 讘诪讬谞讜 讛讜讗 讻讚讗诪专讬谞谉 诇注讬诇 讘专讬砖 砖诪注转讬谉 讙讘讬 砖诪谞讜谞讬转 讚讙讬讚 讛谞砖讛 讜讻讚诪砖诪注 谞诪讬 讘住讜祝 驻讬专拽谉 讘驻诇讜讙转讗 讚专讬砖 诇拽讬砖 讜专' 讬讜讞谞谉 诪讗讬 讛讗讬 讚诪砖注' 专讘 讗砖讬 讜讛谞讬 专讘谞谉 讚讛讗 诪讬谉 讘诪讬谞讜 诇讬转 诇讬讛 砖讬注讜专' 讗诇讗 讘讬讜专讛 讛讬讗 砖讬砖 讘讛 专讜讟讘 讚讞砖讬讘 注诐 讛讞诇讘 诪讬谉 讘砖讗"诪 讜住讬诇拽 讗转 诪讬谞讜 讻诪讜 砖讗讬谞讜 讜砖讗讬谞讜 诪讬谞讜 专讘讛 注诇讬讜 讜诪讘讟诇讜 讜注讬"诇 讚住"诇 诇诪专谉 讝"诇 诪讗讬 讚讻转讬讘谞讗 诇注讬诇 讚注"讬 诪诇讬讞讛 讗讜 爪诇讬 讻讬讜谉 砖讗讬谉 讘讜 专讜讟讘 讜讗讬谉 讘讜 谞讬注专 讜讻讬住讛 讗讬谉 砖讜诐 讗讬住讜专 诪转讘讟诇 讘住' 讗驻讬诇讜 诇专讘谞谉. 讛讬诇讻讱 讗诐 讛讞诇讘 讛讝讛 谞讜讚注 诪拽讜诪讜 讘拽诇讬驻讛 讗讜 讘谞讟讬诇转 诪拽讜诐 住讙讬 讜讗诐 诇讗 谞讜讚注 诪拽讜诪讜 讗讬谉 诇讜 讘讬讟讬讜 讜讗住讜专 讗注驻"讬 砖讬砖 讘讜 住' 讜讗住讜专 诇讘砖诇 讘拽讚专讛 砖诇 专讜讟讘 讻讚讬 砖讬转讘讟诇 注"讬 谞讬注专 讚讛"诇 讻诪讘讟诇 讗讬住讜专 诇讻转讞讬诇讛:



讜讛讗 讚讗诪专讬谞谉 住讘专 专讘 讗砖讬 诇砖讬注讜专讗 讘诪讗讬 讚讘诇注 讚讬拽讜诇讗 驻讬' 专砖"讬 讝"诇 砖讛讬讛 转讜诇讛 诇讛拽诇 诇砖注专 讘住' 诪讗讬 讚讘诇注 讚讬拽讜诇讗 讻讚讬 诇讘讟诇 讗讬住讜专 讜讛讬' 诪砖注专 讗讬住讜专 讻诪讜转 砖讛讜讗 注讻砖讬讜 讜讗诪专讜 诇讬讛 专讘谞谉 讗讟讜 讚讬拽讜诇讗 讚讛转讬专讗 讘诇注 讚讗讬住讜专讗 诇讗 讘诇注 讻砖诐 砖谞爪讟诪拽 讛讘砖专 讻讱 谞爪讟诪拽 讛讗讬住讜专 讜转诪讬' 诪诇转讗 讛讗讬讱 讟注讛 专讘 讗砖讬 讘讝讛 讜注讜讚 诇注讬诇 讘专' 讞谞讬谞讗 讚讗诪专讬 诇讛 讘诪讗讬 讚讘诇注讛 拽讚专讛 讗诪讗讬诇讗 驻专讬讱 转诇诪讜讚讗 讛讻讬 讜诇讗 诪砖诪注 讚转专讬 诇讬砖谞讗 讚专' 讞谞讬谞讗 讛讜讬 讘驻诇讜讙转讗 讚专讘 讗砖讬 讜讛谞讬 专讘谞谉 诪讚诇讗 诪驻专砖 转诇诪讜讚讗. 讗讘诇 讬"诇 讚讛讗 讚讛讻讗 诇讗 谞讜讚注 砖讬注讜专讜 砖诇 讞诇讘 讻诪讛 讛讬讛 讘转讞诇转 谞驻讬诇转讜 讜诪砖讜诐 讚住' 砖讬注讜专讗 讚专讘谞谉 讛讬讗 讚诪讚讗讜专讬讬转讗 讞讚 讘转专讬 讘讟讬诇 讛讬讛 诪讬拽诇 专讘 讗砖讬 诇砖注专 讗讜转讜 讻砖注转 诪爪讬讗转讜 讻讬讜谉 砖诇讗 砖讛诐 砖诐 讛专讘讛 讗讘诇 讛专讜讟讘 砖讘拽讚专讛 砖谞讜讚注 讘转讞诇讛 砖讬注讜专讜 讜讬讚注谞讜 讜讚讗讬 砖谞爪讟诪拽 讛讜讛 诪砖注专 讻讚诪注讬拽专' 讜讻诇讬砖谞讗 讘转专讗 讚专"讞 讚诇注讬诇 讚讛谞讛讜 转专讬 诇讬砖谞讗 诇讗 驻诇讬讙讬 讜诪"讚 讘拽讚讬专讛 讛讬讬谞讜 诪砖讜诐 讚诇讗 诪砖注专讬谞谉 讛专讜讟讘 砖讻讘专 谞砖专祝 讜讗讬谞讜 注讜诪讚 诇驻诇讜讟 讜诪"讚 讘诪讗讬 讚讘诇注讬 讛拽讚讬专讛 讛讬讬谞讜 讛讘诇讬注讛 讛注讜诪讚转 诇驻诇讜讟. 讜讗诪专讜 诇讬讛 专讘谞谉 诇专讘 讗砖讬 讚讛讻讗 讗注"讙 讚住驻拽 讛讜讗 诇讗 谞讝诇讝诇 讘砖讬注讜专 讚专讘谞谉 讜讻讬讜谉 砖讚专讱 讛讞诇讘 讛谞讜驻诇 讘拽讚讬专讛 诇讛爪讟诪拽 讞讬讬砖讬谞谉 砖诪讗 谞爪讟诪拽 讜讙诐 讘砖注转 谞驻讬诇讛 诇讗 讛讬' 住' 讜讚讬拽讜诇讗 讝讜 讗住讜专讛 讜诪讗讬 讚讗诪专 专"讞 讚诪砖注专讬谞谉 讘诪讗讬 讚讘诇注讛 拽讚讬专讛 讛讬讬谞讜 讻讬 诪砖注专讬谞谉 谞诪讬 讘诇讬注讛 讚讗讬住讜专讗 砖谞讜讚注 砖讬注讜专讜 砖诇 讗讬住讜专 讜讗驻"讛 讬砖 讘讜 住' 讚讛讬转专讗 注诐 诪讗讬 讚讘诇注讛 拽讚讬专讛. 讜讛讗 讚讗诪专讬谞谉 讛讗讬 讻讝讬转讗 讚转专讘讗 驻讬专讜砖讜 砖讛讬' 谞专讗讛 拽专讜讘 诇讝讬转 讗讜 驻讞讜转 讗讜 讬讜转专 讜诇讗讜 诪诇讬砖谞讗 讚讬讬拽讬谞谉 诇讬讛 讚讛讗 讻诇 诪拽讜诐 砖讗诪专讜 讻讝讬转 讜讻讘讬爪讛 讬砖 讘讜 砖讬注讜专 讝讬转 讜讘讬爪讛 讙诪讜专 讗诇讗 砖讛注谞讬谉 诪讻专讬讞 诇驻讬 砖讬讟讛 讝讜 砖讝讛 讛诇砖讜谉 讻讱 驻讬专讜砖讜 讘讻讗谉 讜讛诇砖讜谉 谞诪讬 讬驻讛 讻讱 谞专讗讛 诇驻专砖 砖讬讟转 专砖"讬 讝"诇 讜讘诪拽讜诐 讗讞专 讻转讘转讬 驻讬' 专讘讬谞讜 讜讛转讜住' 讘拽讬爪讜专:



专讗讛 砖讗转讛 诪讟讬诇 讘讛 讙讘讜诇 讛讬转专 驻讬' 专砖"讬 砖诪讗 转讻砖讬诇 讗转 讛专讘讬诐 讘诪讛 砖讗转讛 住讜转诐 讗转 讚讘专讬讱 砖讛专讬 砖谞讬 讙讚讜诇讬 讛讚讜专 讜讻讜' 讜转讬诪讗 讛讗讬讱 讬讻砖诇讜 讘讚讘专讬讜 讚讛讗 驻砖讜讟 讚诇讬砖谞讗 诇讛讞诪讬专 讛讬讗 讚讻诇 讛讬讻讗 讚讗诪专讬 讘住' 讗讜 讘住' 讜讗讞转 讘专 诪讗讬住讜专讗 诪砖诪注 讜讝讛讜 诇讛讞诪讬专 讜讬"诇 讚讛讬讬谞讜 讚拽讗诪专 讚讻讬讜谉 讚砖谞讬 讙讚讜诇讬 讛讚讜专 讛讬讜 诪住讜驻拽讬诐 讘诇砖讜谉 讝讛 讗诐 诇讛拽诇 讜诇讗 讗讬驻砖讟 诇讬转 诇讬讛 诇诪讬谞拽讟 讛讗讬 诇讬砖谞讗 讘驻砖讬讟讜转讬' 讘讚诇讗 诪驻专砖 诇讬'. 讜讗"转 讜诇诪讛 诇讗 讛拽砖讛 注诇 专' 讬讛讜砖注 讘谉 诇讜讬 注爪诪讜 砖诇讗 驻讬' 讚讘专讬讜 讜讬"诇 砖讙诐 专' 讬讛讜砖注 讛讬' 诪住讜驻拽 讻谉 驻讬 讘转讜住' 讜转讜 诇讗 诪讬讚讬 讗讘讗 诇讗 砖讬注专 讘诪"讝 讜讗谞讬 讗砖注专 讘诪"讛 驻讬' 专砖"讬 讝"诇 砖转讬 诇砖讜谞讜转 讛驻讬' 讛专讗砖讜谉 讜讻讬 诇讗 砖讬注专 讘诪"讝 讗诇诪讗 诇讗 讘注讬谞谉 住' 讜讙诐 讗谞讬 讗砖注专 讘诪"讛 讜诪讬讬专讬 讘驻诇讙讗 讝讬转讗 讜讛驻讬' 讛砖谞讬 讗讘讗 诇讗 专爪讛 诇砖注专 讗驻讬' 讘诪"讝 讜讗谞讬 讗砖注专 讘诪"讛 讘转诪讬' 讛讗 讜讚讗讬 砖砖讬诐 讘注讬谞谉:



讻诇 讗讬住讜专讬谉 砖讘转讜专讛 讘住'. 驻讬' 讘讬谉 讘诪讬谞讜 讘讬谉 砖诇讗 讘诪讬谞讜 诪讚讻讬讬诇 讜讗诪专 诇讛 住转诪讗 讜讻谉 驻专砖"讬 讝"诇 讜讚讜拽讗 讚讗讬 讗讬讻讗 讟注诪讗 诇讗 讘讟讬诇 讻讚讗诪专讬谞谉 讘讻诪讛 讚讜讻转讬 讜诇拽诪谉 谞诪讬 讗诪专讬谞谉 讬砖 讘讛谉 讘谞"讟 讗驻讬' 讬砖 讘讛谉 讘拽"讗 讻讜诇谉 讗住讜专讜转 讜讻讬 诇讬讻讗 讟注诪讗 谞诪讬 讘注讬 住' 讻讚讗诪专讬谞谉 诇拽诪谉 讗讬谉 讘讛谉 讘谞"讟 讗注"驻 砖讗讬谉 讘讛谉 诇讛注诇讜转 讘拽"讗 讜讻讜' 讜讗诪专讬谞谉 讚拽"讗 诇讬讻讗 讗讘诇 住' 讗讬讻讗 讜讻谉 驻专砖"讬 讝"诇:



讜砖谞讬讛诐 诇讗 诇诪讚讜讛 讗诇讗 诪讝专讜注 讘砖诇讛 驻讬' 诪讝专讜注 讘砖诇讛 讚砖诇诪讬 谞讝讬专 砖讛讘砖专 谞讗讻诇 诇讘注诇讬诐 讞讜抓 诪谉 讛讝专讜注 砖讛讜讗 诇讻讛谞讬诐 讜讗住讜专 诇讝专讬诐 讜讗注驻"讬 砖谞转讘砖诇 注诐 讛讗讬诇 诪讜转专 讛讗讬诇 诇讘注诇讬讜 诪专 住讘专 砖讬砖 讘讗讬诇 诪讗讛 讜诪专 住讘专 砖讗讬谉 讘讗讬诇 诪讗讛 讗诇讗 住' 讻讚诪驻专砖 转诇诪讜讚讗 讘住诪讜讱 讜讻转讘 专砖"讬 讝"诇 讜讗注"讙 讚讗讬 讗转讬转 诇诪讬诇祝 诪讬谞讬' 砖专讬转 讗驻讬' 讚讬讛讬讘 讟注诪讗 讚讛讗 讛讻讗 讗讬讻讗 诇诪讬诪专 讚讗讬 砖诇讗 讘诪讬谞讜 讛讜讬 讬讛讬讘 讟注诪讗 讗驻"讛 专讘谞谉 讗讞诪讜专 讜讗诪专讬 讟注诪讗 诇讗 讘讟讬诇 注"讻 讜拽"诇 讚讗"讻 讚讛转诐 讛讜讬 讬讛讬讘 讟注诪讗 砖诇讗 讘诪讬谞讜 讻讬讜谉 讚讗诪讜专 专讘谞谉 讚讟注诪讗 诇讗 诇讬讘讟讜诇 讛讬讻讬 讬诇驻讬谞谉 诪讬谞讬讛 诇诪讬砖专讬 诪讬谉 讘砖讗"诪 讘住' 讗讜 讘诪讗讛 讚讛讗 讗驻砖专 讚讛转诐 讬讛讬讘 讟注诪讗 讜砖专讬' 专讞诪谞讗 诪砖讜诐 讚讻诇 诪讬谉 讘诪讬谞讜 讚诇讗 诪讬谞讻专 讟注诪讬 讞讚 讘转专讬 讘讟讬诇. 讜讻讬 讛讜讬 诪讬谉 讘砖讗"诪 讚讬讛讬讘 讟注诪讗 诇讗 讜讗砖诪注转讬' 谞诪讬 拽"诇 讚讛讗 专讘谞谉 讘注讬 讘讟讜诇讬 讟注诪讗 讘讬谉 讘诪讬谞讜 讘讬谉 砖诇讗 讘诪讬谞讜 讜诇讛讻讬 讘注讬 住' 讗讜 诪讗讛 讻讚讗诪专谉 讜讗"讻 诪谞诇谉 讚讛转诐 诇讗 讬讛讬讘 讟注诪讗 讘砖讗"诪 讘住' 讚讚讬诇诪讗 讬讛讬讘 讟注诪讗 讜砖专讬' 专讞诪谞讗 讚讻诇 讘讚讗讜专讬讬转讗 讻诇 砖讛讜讗 诪讬谉 讘诪讬谞讜 讞讚 讘转专讬 讘讟讬诇 讜讗注"讙 讚讗讬 讛讜讬 砖诇讗 讘诪讬谞讜 讛讜讬 讬讛讬讘 讟注诪讗 讜讚讗讬 讜讛谞讻讜谉 讘讝讛 诪"砖 转讜住' 砖诇讗 诇诪讚讜讛 诪讝专讜注 讘砖诇讛 讚专砖讛 讙诪讜专讛 讗诇讗 讚诪讗讛 讗讜 砖砖讬诐 拽讘诇讛 讛讬转讛 讘讬讚诐 讚讘讟讬诇 讘讬' 讟注诪讜 讜讻谉 讛讬转讛 拽讘诇' 讘讬讚诐 讚讗讛讗讬 拽专讗 讗住诪讻讬 专讘谞谉 诪"住 讚讗住诪讻转讗 诇砖砖讬诐 讛讜讗 讜诪"住 讚讗住诪讻转讗 诇诪讗讛 讛讜讗 讜讚讻"注 讚砖讬注讜专 砖讬砖 讘讝讛 讛讜转讬专讜 专讘谞谉 讘讻诇 讛讗讬住讜专讬诐. 讜讛讬讬谞讜 讚驻专讻讬谞谉 诇拽诪谉 诪讚转谞讬讗 讝讛讜 讛讬转专 诪讻诇诇 讗讬住讜专 讜讻讜' 专"诇 砖讬注讜专 讻讝讛 讗住讜专 讛讜讗 讘注诇诪讗 诪讚专讘谞谉 诪讬讛转 砖注讚讬讬谉 讬砖 讘讜 讟注诐:





讛诪讗讬专讬

讘讬爪讛 砖讬砖 讘讛 讗驻专讜讞 讗讜 拽讜专讟 讚诐 砖讘砖诇讛 注诐 讛讗讞专讜转 讗驻讬' 讘砖诇谉 讘拽诇讬驻转谉 爪专讬讱 砖砖讬诐 讜讗讞转 砖诇 讛讬转专 诇讘讟诇讛 讛谉 诇讘讟诇 讗转 讛讘讬爪讛 注爪诪讛 讗诐 诇讗 讛讜讻专讛 讛谉 诇讘讟诇 驻诇讬讟转讛 讗诐 讛讜讻专讛 砖诪讗讞专 砖讬砖 讘讛 讗驻专讜讞 讛专讬 讛讜讗 讻讘砖专 讛讗讬住讜专 砖驻讜诇讟 讜讛讗讞专讜转 讘讜诇注讜转 诪爪讚 砖讛讬讗 驻诇讬讟转 讘砖专 讜诪驻谞讬 诪讛 讛讜住讬驻讜 讘砖讬注讜专 讝讛 讞诇拽 讗讞讚 驻讬专砖讜 讞讻诪讬 讛讗讞专讜谞讬诐 诪驻谞讬 砖讛讘讬爪讬诐 讗讬谞诐 砖讜讬诐 讗诇讗 拽爪转诐 讙住讬诐 讜拽爪转诐 讚拽讬诐 讛讜住讬驻讜 讘讜 讗讞讚 诇讛砖讜讜转 讛砖讬注讜专讬谉 讗讘诇 讘讬爪转 注讜祝 讟诪讗 讗讜 砖诇 讟专驻讛 讗诐 谞转讘砖诇讛 讘拽诇讬驻转讛 讗讬谞讛 讗讜住专转 讻诇诇 讗诐 讛讜讻专讛 讜讗诐 诇讗 讛讜讻专讛 讛专讬 讛讬讗 讘讟诇讛 讘专讜讘 诇讚注转 拽爪转 讻诪讜 砖讛转讘讗专 诇诪注诇讛 砖诇讗 谞讗诪专讛 讘讗驻专讜讞 讗诇讗 诪驻谞讬 砖讛讘砖专 诪驻诇讬讟转讛 讜诪讘诇注转 讗转 讛讗讞专讜转 讻诪讜 砖谞讗诪专 讘住讜讙讬讗 讜讛讚诐 讚讬谞讜 讻讘砖专 讗诇讗 砖讬砖 讞讜诇拽讬诐 讘讚诐 诇讜诪专 砖讗讬谞讜 讻讘砖专 讗诇讗 砖专讜讘 诪驻专砖讬诐 诪讜讞讬诐 讘讛 讗讘诇 砖诇 注讜祝 讟诪讗 讗讜 砖诇 讟专驻讛 讗讬谉 讘讜 讟注诐 讜讻诪讜 砖讗诪专讜 诪讬讗 讚讘讬注讬 讜讻诇 砖诇讗 讛讜讻专讛 讘讟讬诇讛 讘专讜讘 讻讚讬谉 讬讘砖 讘讬讘砖 讘诪讬谞讜 讘诪讛 砖讗讬谞讜 讚讘专 讞砖讜讘 讜讻谉 驻专砖讜讛 讻讗谉 讙讚讜诇讬 讛诪驻专砖讬诐 讘诪讛 砖砖讗诇讜 诇诪讬诪专讗 讚讬讛讬讘 讟注诪讗 讜讛讗 讗诪专讬 讗讬谞砖讬 诪讬讗 讚讘讬注讬 讘注诇诪讗 讜讻讜' 讜讛拽砖讜 讛诐 讜诇讬诪讗 诇讬讛 诇讘讟讜诇讬 讙讜驻讛 讜讘砖讗讬谉 诪讻讬专讛 讜转讬专爪讜 讘讛 讚讗讬 讛讻讬 讘专讜讘讗 讘讟讬诇讛 讜讬砖 诪转专爪讬谉 讘讛 讚讛讬讗 讙讜驻讛 诇讗 讘讟讬诇讗 诪砖讜诐 讚讘专讬讛 讛讬讗 讜讝讜 讛讬讗 砖讻转讘谞讜 诇诪注诇讛 砖讬砖 诇诪讚讬谉 讻谉 诪住讜讙讬讗 讝讜 讗诇讗 砖诇讚注转谞讜 讗讬谞讛 讘专讬讛 讻诪讜 砖讻转讘谞讜:



谞转讘砖诇讛 讘诇讗 拽诇讬驻讛 讜讻谉 讛讗讞专讜转 讛专讬 讛讬讗 谞讜转谞转 讟注诐 讜讻谉 讗诐 谞讟专驻讛 注诐 讛讗讞专讜转 讜爪专讬讱 诇讛讬转专讛 砖砖讬诐 讜讗讞转 讜讛讬讗 讜讻谉 讬专讗讛 诪转诇诪讜讚 讛诪注专讘 讘诪住讻转 转专讜诪讜转 讜讬砖 讗讜诪专讬诐 砖讗祝 讗诐 谞转讘砖诇讜 讘诇讗 拽诇讬驻讛 讗讬谞讛 谞讜转谞转 讟注诐 讻诇诇 讜讗诐 讛讜讻专讛 讝讜专拽讛 讜讛砖讗专 诪讜转专 讜诪"诪 讗诐 诇讗 讛讜讻专讛 爪专讬讱 砖砖讬诐 讜讗讞转 讜讛讬讗 讜讻讘专 讻转讘谞讜 诪讝讛 讘驻专拽 讗诇讜 讟专驻讜转 住"讚 讘' 讜讘诪住讻转 讬讜诐 讟讜讘 讙' 讘':



讝讛讜 砖讗诪专谞讜 讘讘讬爪讛 讟诪讗讛 砖讗讬谉 驻诇讬讟转讛 讻诇讜诐 诇讗 砖诇讗 转讛讗 驻讜诇讟转 讻诇诇 砖讛专讬 讛讞讜砖 诪专讗讛 诇注讬谉 砖讛讬讗 诪讝讬注讛 讜驻讜诇讟转 讻砖讗讚诐 诪谞讬讞讛 讗爪诇 讛讗讜专 讗诇讗 砖讗讬谉 驻诇讬讟转讛 讚讘专 讘谞讜转谉 讟注诐 讜讛讜讗 注谞讬谉 诪讬讗 讚讘讬注讬 讜讻谉 讛讗讞专讜转 砖谞砖诇拽讜 注诪讛 讘讜诇注讜转 讗诇讗 砖讗讬谉 讘诇讬注转诐 讻诇讜诐 讛讗 讘讘讬爪转 讗驻专讜讞 驻诇讬讟转讛 驻诇讬讟转 讗讬住讜专 讜讘诇讬注转 讛讗讞专讜转 讘诇讬注转 讗讬住讜专 讜谞讗住专讜 讻诇诐 讗诇讗 讘砖讬注讜专 砖砖讬诐 讜讗讞转 讻谞讙讚讛 讜讗驻讬' 讛讬讜 讻诇谉 讘拽诇讬驻转谉 讜讝讛讜 砖讗诪专讜 讘讬爪讬诐 讟讛讜专讜转 砖砖诇拽谉 注诐 讟诪讗讜转 讗住讜专讜转 讜讛注诪讚谞讜讛 讻讗谉 讘讘讬爪转 讗驻专讜讞 讜砖诇拽谉 讘拽诇讬驻转谉 诪砖诪注 讜讗诐 讻谉 讻诇 砖砖诇拽 讘讬爪讛 讘拽讚专讛 讗住讜专讛 讘转 讬讜诪讛 讗住讜专讛 讜讻诇 砖讻谉 讘转讜讱 转讘砖讬诇 讛讗住讜专 讜讻谉 讗诐 谞转讘砖诇讛 讘拽讚专讛 转讘砖讬诇 砖讬砖 讘讜 讘砖专 讗祝 讘拽诇讬驻转讛 讗住讜专 诇讗讻讬诇讛 注诐 讙讘谞讛 讛讗 讘拽讚专讛 砖诇 讘砖专 讜诇讗 讛讬讛 讘讛 讘砖专 讘砖注转 讛讘砖讜诇 讗祝 讘讘转 讬讜诪讗 诪讜转专 讚谞讜转谉 讟注诐 讘专 谞讜转谉 讛讜讗 砖诪讜转专 讘讘砖专 讘讞诇讘 讻诪讜 砖讬转讘讗专 讜拽爪转 专讘谞讬 爪专驻转 讗住专讜 讗祝 驻诇讬讟转 讘讬爪转 注讜祝 讟诪讗 讜砖诇 讟专驻讛 讜讚讞讜 诪讛 砖讛注诪讚谞讜讛 讻讗谉 讘讘讬爪转 讗驻专讜讞 讻诪讜 砖讘讬讗专谞讜 讘驻专拽 讟专驻讜转 讜讗讬谉 讚讘专讬讛诐 谞专讗讬谉 讜诪"诪 讘讬爪转 讗驻专讜讞 讗讜 诪专讜拽诪转 讘拽讜专讟 讚诐 砖谞诪爪讗转 讘诪讞讘转 砖谞讬讟讙谞讛 注诐 讛讗讞专讜转 讚讬谞讛 讻爪诇讬 讜讝讜专拽讛 讜拽讜诇祝 讗转 讛住诪讜讻讜转 诇讛 讜讛讗讞专讜转 诪讜转专讜转 讜讻谉 讛讬讜 专讘讜转讬 诪讜专讬诐 讘讛 诇诪注砖讛:



讞爪讬 砖讬注讜专 讗住讜专 诪谉 讛转讜专讛 讗注"驻 砖讗讬谉 砖诐 诪诇拽讜转 讜诇讗 讻专转 讜诪转讜讱 讻讱 谞驻诇 讞爪讬 讝讬转 讞诇讘 讘拽讚专讛 爪专讬讱 诇砖讬注讜专 砖砖讬诐 讜讛讜讗 砖诇砖讬诐 讝讬转讬诐 砖诇 转讘砖讬诇 讜诇讗 住讜祝 讚讘专 诪驻谞讬 砖讛讜讗 诪谉 讛转讜专讛 讗诇讗 讗祝 讘讗讬住讜专讬 住讜驻专讬诐 讗谞讜 诪爪专讬讻讬诐 砖砖讬诐 诇讛讬转专 讗转 转注专讜讘转谉 讗诇讗 讗诐 讻谉 讛讜讗 讗讬住讜专 讞讻诪讬诐 砖讗讬谉 诇讜 注拽专 诪谉 讛转讜专讛 讻诪讜 砖讘讬讗专谞讜 诇诪注诇讛 讜注诇 讝讜 讗诪专讜 讛讛讜讗 驻诇讙讗 讝讬转讗 讚谞驻诇 诇讚讬拽讜诇讗 讚讘讬砖专讗 住讘专 专讘 讗砖讬 诇砖注讜专讛 讘转诇转讬谉 驻诇讙讬 讝讬转讗 讻诇讜诪专 砖讗讞专 砖诇讗 讛讬讛 讘讜 砖讬注讜专 讗讬住讜专 诇讗 讛讬讛 诪爪专讬讱 讗诇讗 讞爪讬 砖砖讬诐 讻谞讙讚 讛讗讬住讜专 讜讗诪专讜 诇讬讛 诇讗 转讝诇讝诇 讘砖讬注讜专讗 讚专讘谞谉 讻诇讜诪专 砖讗祝 讘讗讬住讜专 住讜驻专讬诐 爪专讬讱 砖砖讬诐 砖诇 讛讬转专 讻谞讙讚 讛讗讬住讜专 讜注讜讚 讚讛讗 讗诪专 专' 讬讜讞谞谉 讞爪讬 砖讬注讜专 讚讗讜专讬转讗:



住诇 砖专讙讬诇讬谉 诇诪诇讜讞 讘讜 讘砖专 讜谞诪诇讞 讘讜 注诐 讛讘砖专 讻讝讬转 砖诇 讗讬住讜专 讜讗讬谉 讘讘砖专 砖砖讬诐 讻谞讙讚 讛讗讬住讜专 讗讬谉 讗讜诪专讬谉 砖讛诇讞讜转 讛驻讜诇讟 诪谉 讛住诇 讬爪讟专祝 诇讛注诇讜转 讗转 讛讛讬转专 砖讛专讬 讻砖诐 砖驻讜诇讟 诪诇讞讜转 讛讛讬转专 砖讘诇注 讻讱 讛讜讗 驻讜诇讟 诪谉 讛讚诐 砖讘诇注 讜讗讬谉 讗讬住讜专 诪注诇讛 讛讬转专 讜讗驻讬' 讛讬讛 讗讬住讜专 讝讛 讞诇讘 砖讗讬谞讜 诪驻注驻注 砖讗诪专谞讜 讘爪诇讬 讜讘诪诇讬讞 砖讗讬谞讜 讗讜住专 诪"诪 讘讻讬讜爪讗 讘讝讛 讬砖 诪讬 砖讗讜住专 讜诇讗 谞讗诪专 讻谉 诇讚注转讜 讗诇讗 讘讞诇讘 讛讚讘讜拽 讻讙讜谉 砖谞爪诇讛 讛讙讚讬 砖诇诐 讗讜 讞转讬讻讛 诪诪谞讜 砖诇讬诪讛 讜讛专讗讬讛 砖讛专讬 爪专讬讱 诇讛谞讬讞 讻讚讬 拽诇讬驻讛 住诪讜讱 诇讞诇讘 讗讘诇 讻讝讬转 讞诇讘 讙诪讜专 砖谞爪诇讛 讗讜 谞诪诇讞 注诐 讘注讜专 诪转诪住诪住 讛讜讗 讜谞讘诇注 讘讘砖专 讜诇驻讬讻讱 诪砖注专讬谉 讗讜转讜 讘砖砖讬诐 讜注讜讚 砖讛专讜讟讘 砖讘砖讜诇讬 讛住诇 诪讜诇讬讱 讛讟注诐 讜诪注专讘讜 讜诇讗 谞讗诪专 讻谉 诇讚注转讜 讗诇讗 讘诪诇讬讞 砖讗讬谉 讛专讜讟讘 诪转注讻讘 诇砖诐 讜讬砖 讞讜诇拽讬诐 讘讗诇讜:



诇驻讬 讚专讻讱 讗转讛 诇诪讚 讚专讱 驻讬专讜砖谞讜 讘讛讛讜讗 讝讬转讗 讚转专讘讗 讚谞驻诇 诇讚讬拽讜诇讗 砖诇讗 讻讚讘专讬 讙讚讜诇讬 讛专讘谞讬诐 砖讛讝讻专谞讜 驻讬专讜砖诐 诇诪注诇讛 讜砖驻讬专砖讜 讚讬拽讜诇讗 拽诇讞转 砖讗注"驻 砖诇注谞讬谉 驻住拽 谞专讗讬谉 讚讘专讬讛诐 诇注谞讬谉 驻讬' 诪讬讛讗 讚讬拽讜诇讗 讗讬谞讜 拽诇讞转 讗诇讗 诇砖讜谉 住诇 讜注诇 讛讚专讱 砖讘讬讗专谞讜 讜诪"诪 讙讚讜诇讬 讛诪驻专砖讬诐 讚讞讜 驻讬' 讝讛 诪驻谞讬 砖讗诐 讛讬讛 讗讜转讜 住诇 讛住诇 砖诪讜诇讞讬谉 讘讜 讛诪诇讬讞讛 讛专讗砖讜谞讛 讛专讬 爪专讬讱 砖讬讛讗 讗讜转讜 讛讻诇讬 诪谞讜拽讘 讜讗讬谉 诪转注讻讘 讘讜 讻诇讜诐 讜讗诐 讛讜讗 讛住诇 砖诪讜诇讞讬谉 讘讜 讛诪诇讬讞讛 讛砖谞讬讛 讛专讬 讗讬谉 讘讜 讗讬住讜专 讻诇诇 讜注讜讚 砖讗祝 讛诇砖讜谉 讗讬谞讜 诪讜讻讬讞 讘驻讬专讜砖 讝讛 砖诇驻讬专讜砖 讝讛 讛讬讛 诇讜 诇讜诪专 讗讟讜 讚讛讬转专讗 驻诇讬讟 讚讗讬住讜专讗 诇讗 驻诇讬讟 讜诪转讜讱 讻讱 驻讬专砖讜 讘讝讛 讚讬拽讜诇讗 拽诇讞转 砖诇 转讘砖讬诇 讻驻讬' 讙讚讜诇讬 讛专讘谞讬诐 讜诇讗 讘讗 讻诇诇 诇讛转讬专 讛转讘砖讬诇 讚讜讚讗讬 诇注谞讬谉 讛转讘砖讬诇 讛讻诇 诇驻讬 诪讛 砖专讜讗讬谉 讗讜转讜 注讻砖讬讜 讗诇讗 注诇 讛讬转专 讛讚讬拽讜诇讗 讗诪专讛 砖讘砖注讛 砖谞驻诇 讻讝讬转 讝讛 诇转讜讱 讛拽诇讞转 砖诇 转讘砖讬诇 讛讬讛 讘讜 砖砖讬诐 讗讜 讬转专 诪砖砖讬诐 讜注讻砖讬讜 讗注"驻 砖谞讬诪讜讞 砖讬注讜专 讛讝讬转 讛转讘砖讬诇 谞爪讟诪拽 讬讜转专 注讚 砖讗讬谉 讘讜 砖砖讬诐 讻谞讙讚 讛谞砖讗专 诪砖讬注讜专 讛讝讬转 砖诇 讞诇讘 讜讛转讘砖讬诇 讗祝 专讘 讗砖讬 讛讬讛 讗讜住专讜 讗诇讗 砖讛讬讛 住讘讜专 诇讛转讬专 讗转 讛拽诇讞转 诇讜诪专 砖讗讬谞讜 讘讜诇注 注讻砖讬讜 讻诇讜诐 诪砖谞讗住专 诪驻谞讬 砖讻讘专 讘诇注 讛专讘讛 讘注讜讚 砖讛讬讛 讘讜 砖砖讬诐 讜讗诪专讜 诇讬讛 讜讻讬 诪讛讬讻谉 讗转讛 讬讜讚注 砖诇讗 讘诇注 讘砖注转 讛讗讬住讜专 讻诪讜 砖讘诇注 讘砖注转 讛讛讬转专 讛讬诇讻讱 讗祝 讛讻诇讬 讗住讜专:



诇驻讬 讚专讻讱 诇诪讚转 砖讗注"驻 砖讘砖注讛 砖谞驻诇 讛讗讬住讜专 讛讬讛 砖诐 砖砖讬诐 讻诇 砖谞爪讟诪拽 讛讛讬转专 注讚 砖讗讬谉 讘讜 注讻砖讬讜 砖砖讬诐 讞讜讝专 讜讗讜住专讜 诪讻讗谉 讻转讘讜 拽爪转 专讘谞讬 爪专驻转 砖讻诇 砖谞驻诇 讗讬住讜专 诇转讜讱 讛转讘砖讬诇 讜讬砖 讘讜 砖砖讬诐 讬讜爪讬讗 讛讗讬住讜专 转讞诇讛 拽讜讚诐 砖讬注专讛 诪谉 讛转讘砖讬诇 砖讗诐 讬注专讛 转讞诇讛 砖诪讗 讬砖讗专 讛讗讬住讜专 讘驻讞讜转 诪砖砖讬诐 讜讬讞讝讜专 讜讬讗住讜专 讜诪"诪 讗诐 谞讬诪讜讞 讛讗讬住讜专 讻讘专 讛讜转专 讛讻诇 讜讻讘专 讛讜讝讻专讜 讚讘专讬诐 讗诇讜 诇诪注诇讛:





诪讛专砖"讗 - 讞讬讚讜砖讬 讛诇讻讜转

转讚"讛 讜讗讬讘注讬讗 诇讛讜 讘住' 讜讗讞讚 讻讜' 讚砖诪讗 专讬讘"诇 讛讜讗 注爪诪讜 诪住讜驻拽 注讻"诇 讜讗讬讘注讬讗 诇讛讜 讘住"讗 讻讜' 讚拽讗诪专 讛讬讬谞讜 谞诪讬 诪砖诪讬讛 讚专讬讘"诇 讛讜讗 讗讘诇 专讘 砖诪谉 讘专 讗讘讗 讗讬 讛讜讛 谞诪讬 诪住讜驻拽 讛讜讛 诇讛讜 诇诪讘注讬 讛讻讬 讘讛讚讬讗 讻讚讗讘注讬讗 诇讛讜 诪砖诪讬讛 讚专讬讘"诇 讜讚讜"拽:





诪讛专"诐

转讚"讛 讜讗讬讘注讬讗 诇讛讜 讘住' 讜讗讞讚 讜讻讜' 讜讬砖 诇讜诪专 讚讛转诐 诪砖诪讬讛 讚讘专 拽驻专讗 拽讗诪专 诇讛讜 讜讻讜'. 讚讘专讬 讛转讜住' 讗讬谞诐 诪住讜讚专讬诐 讜讻讗讬诇讜 讗诪专 讚讛转诐 诪砖诪讬讛 讚讘专 拽驻专讗 拽讗诪专 讜诇讬讛 诇讗 住"诇 讜讛讚专 拽讗诪专 讜讻"转 诪"砖 讘讬谉 讛讗讬 诇讬砖谞讗 讚讛讻讗 诇讛讗讬 诇讬砖谞讗 讚拽讗诪专 诪砖诪讬讛 讚讘专 拽驻专讗 讚讛转诐 驻砖讬讟讗 讚讘砖砖讬诐 讚讛讬转专 诪讜转专 讜讛讻讗 拽讗 诪讘注讬讗 诇讬讛 讜拽讗诪专 讚讛转诐 拽讗诪专 住转诪讗 讻诇 讗讬住讜专讬诐 讜讻讜' 讚砖砖讬诐 诪砖诪注 砖驻讬专 讘砖砖讬诐 讘讛讬转专 诪讜转专讬谉 讗讘诇 讛讻讗 拽讗诪专 讘砖砖讬诐 讗住讜专 讚讬讻讜诇讬谉 诇驻专砖 讘砖砖讬诐 注诐 讛讗讬住讜专 讜诪砖诪注 谞诪讬 砖驻讬专 讘住' 砖诇 讛讬转专 谞诪讬 讗住讜专 讜诇讻讱 讗讘注讬讗 诇谉 讜讻"转 讗诐 讗讬转讗 讚讘住' 砖诇 讛讬转专 诪讜转专 讛"诇 诇诪讬诪专 讘讛讚讬讗 讘住' 讜讛讬讛 诪讜转专 讗讬讻讗 诇诪讬诪专 讚诇讚讬讚讬讛 谞诪讬 诪住驻拽讗 诇讬讛 讻讚诇注讬诇 讻谉 谞"诇 讻讜讜谞转 讛转讜住' 讜讚讜"拽:





讞讻诪转 砖诇诪讛

讙诪' 诪砖讬诐 讝拽谉 讗讞讚 讜专讘讬 讬注拽讘 砖诪讬讛 讻讜' 讻爪"诇:


专砖"讬 讘讚"讛 讛讗 讗讬讻讗 讻讜' 讘转诪讬讛 讜讻讜诇讬 讛讗讬 诪讬 诪讝诇讝诇讬谞谉 讻爪"诇:


讘讚"讛 讝专讜注 砖诇 讻讜' 砖诇诪讬诐 讛讜讗 讜讛住"讚:


讘讚"讛 讘讛讚讬 讗讬诇 讻讜' 讜拽专讗 诪砖诪注 讚讗诐 讻讜' 讻爪"诇 讜讛讚讘讜专 砖讬讬讱 诇注诪讜讚 讛砖谞讬 拽讜讚诐 讚讘讜专 讛诪转讞讬诇 转谞讗 拽诪讗:


转讜住' 讘讚"讛 专讘讗 讗诪专 讻讜' 讘诪讗讛 讜砖砖讬诐 讻讝专讜注 讘砖诇讛 讻讜' 讻爪"诇:





专砖"砖

专砖"讬 讚"讛 讛砖转讗 讚诇讬转 讘讬讛 讗驻专讜讞. 讚讬讛讘讗 讟注诪讗 讜讗讜住专转 讻讜'. 讻爪"诇:



专砖"讬 讚"讛 讛讛讜讗 讚讗转讗. 驻诇讙讗 讚讝讬转讗 讻讜'. 注讬' 诇注讬诇 (住讚 讘) 讘转讚"讛 讙讬注讜诇讬 诪讛 砖讛讘讬讗讜 诪讛讬专讜砖诇诪讬 讚诪讜讻讞 诇讛讚讬讗 讚讘讘讬爪讬诐 诪砖转注讬 讜讻"诪 住讜讙讬讗 讚砖诪注转讬谉. 讜讟注诪讗 砖讛拽讬诇讜 讘讛谉 诪驻谞讬 砖拽诇讬驻讬 讗讬住讜专 诪注诇讬谉 讗转 讛讛讬转专. 讜注讬' 砖"讱 住讬' 驻"讚 住"拽 讟"讜: 讜讚注 砖讚讘讜专 讝讛 讜讚"讛 讗讘讗 爪"诇 讛讚"讗:



转讚"讛 讘讘讬爪转. 讗驻砖专 讚讗讜住专转. 讻爪"诇:



砖诐 讜讘讬专讜砖诇诪讬 讙讘讬 讻讜'. 讛转讜住' 讛讘讬讗讜讛讜 诇注讬诇 (住讚 讘) 讘讚"讛 讙讬注讜诇讬:





讛讙讛讜转 讬注讘"抓

讙诪壮 诇讗 砖讬注专 讘讗专讘注讬诐 讜讻讜壮 诇讗 砖讬注专 讘诪"讛. 谞"讘 诇诇讬砖谞讗 拽诪讗 讚驻专砖"讬 爪"诇 讛诇讗 砖注专 讻讜' 讗讜 诇"讙 诪诇转 诇讗 讗诇讗 讛"讙 讗讘讗 砖注专 讜拽"诇:





讞讬讚讜砖讬 讞转"住

讗讬转讘讬' 讘讬爪讬诐 讟讛讜专讜转 讜讻讜' 诪拽砖讬诐 讚讘诇"讝 讛"诇 诇讛拽砖讜转 讗讛讱 讘专讬讬转讗 讜讛讗诪专讬 讗讬谞砖讬 讻诪讬' 讚讘讬注讬 讘注诇诪讗. 讜讬"诇 讚讛讜"诪 诇讗讜拽诪讬 讘专讬讬转讗 讘讘讬爪转 讟诪讗讛 讻驻砖讜讟讜 讜砖讬砖 讘讛 讚诐 讙"讻 讚讜诪讬讗 讚讗驻专讜讞 讚住讬驻讗. 讜讚讗讬 诪砖讜诐 讟诪讗讛 诇讞讜讚 讗讬谞讜 讗讜住专 讚诪讬讗 讚讘讬注讬 讘注诇诪讗 讜诪砖讜诐 讗讬住讜专 讚诐 诇讗 讘注讬 住' 讚住"诇 讚诐 讘讬爪讬诐 讚专讘谞谉 讻讚注转 讛专讘讛 驻讜住拽讬诐 讜住"诇 诪讝诇讝诇讬诐 讘砖讬注讜专讗 讚专讘谞谉 讜诇讗 讘注讬 住' 讻住"讚 讚诪专 讘专 专讘 讗砖讬 诇拽诪谉 讜讻住"讚 讚专"讞 讘注讬 诇砖注专 讘砖诇砖讬诐 讗讱 讟诪讗讛 砖讬砖 讘讛 讚诐 讗讜住专 讛讚诐 诪砖讜诐 讟诪讗讛 讚诇讗 讛讜讛 讻诪讬讗 讘注诇诪讗 讜讚诐 讟诪讗讛 讗住讜专 诪谉 讛转讜专讛 诪砖讜"讛 讘注讬 住' 讚讛讬讬谞讜 住转诐 讘谞"讟 讚讘砖"住 讛讻讬 讛讜诪"诇 讘诇"讝 讗讘诇 讛砖转讗 讚讗住讬拽谞讗 讚讗驻讬' 讘讻讞诇 讘注讬谞谉 住' 砖"诪 诇讗 诪讝诇讝诇讬谉 讘讗讬住讜专讗 讚专讘谞谉 讗"讻 讗讬 住"讚 讘专讬讬转讗 诪讬讬专讬 讘讬砖 讘讛 讚诐 诪讗讬 讗讬专讬' 讟诪讗讛 讗驻讬' 讟讛讜专讛 谞诪讬 讚讗驻讬' 讗讬 讚诐 讘讬爪讛 讚专讘谞谉 诪"诪 讗讜住专 注讚 住' 讗注"讻 讟诪讗讛 诇讞讜讚 拽讗诪专 讘诇讗 讚诐 讗"讻 拽' 讛讗 讛讜讛 诪讬讗 讚讘讬注讬 讘注诇诪讗:


住讘专 专讘 讗砖讬 诇砖注讜专讬' 讘诪讗讬 讚讘诇注 讚讬拽讜诇讗 诇驻讬专砖"讬 讚住"诇 讗驻讬' 讟注诪讬谞讛讬 讜诇讗 讬讛讬讘 讟注诪讗 诪"诪 讘注讬谞谉 住' 讜讻谉 砖讬讟转 专诪讘"谉 讜讛专讘讛 驻讜住拽讬诐 讗"讻 讬"诇 诪讬讬专讬 讛讻讗 讚讟注诪讬谞讛讜 讜诇讗 讬讛讬讘 讟注诪讬' 讜讗驻"讛 讘注讬 住' 诇讛讻讬 讘注讬 专讘 讗砖讬 诇讛拽诇 讚砖注讜专讬' 讘诪讗讬 讚讘诇注 讚讬拽讜诇讗. 讜注讜讚 讬"诇 讚讛讗讬 讝讬转讗 讚转专讘讗 讝专拽讜 讻诇讜 诇讞讜抓 讜讗驻"讛 讘讻诇讜 诪砖注专讬谉 讚诇讗 讬讚注讬谞谉 讻诪讛 谞驻讬拽 诪讬谞讬' 讜讘讗讜诪讚 讬驻讛 讛讬讜 住' 讘拽讚专讛 讘诇讬 讛讘诇讜注 谞讙讚 诪讗讬 讚谞驻讬拽 诪讬谞讬' 讜讛讜讗讬诇 诪砖讜诐 讚诇讗 讬讚注讬谞谉 讻诪讛 谞驻讬拽 讘注讬 住' 谞讙讚 讻诇讜 诪砖讜"讛 讘注讬 专讘 讗砖讬 讘诪讗讬 讚讘诇注 讚讬拽讜诇讗 讜讗驻"讛 谞讞诇拽讜 注诇讬讜 讗诇讜 讚讛转讬专讗 讘诇注 讜讻讜'. 讜诇驻"讝 讬"诇 讛讗 讚讗诪专 专讘 讗砖讬 讚诪专 讘专 专讘 讗砖讬 诇讗 讗诪讬谞讗 诇讱 诇讗 转讝诇讝诇 讘砖讬注讜专讬' 讚专讘谞谉 专讜爪讛 诇讜诪专 讘讛讗讬 注讜讘讚讗 讚讻讝讬转讗 讚转专讘讗 讚讝专拽讜 诇讞讜抓 讜谞讛讬 诇讗 讬讚注讬谞谉 讻诪讛 谞驻讬拽 诪"诪 讛专讬 讻诇讜 诇讗 谞诪讜讞 讜诇讬讻讗 讗诇讗 驻讞讜转 诪讻砖讬注讜专 讜讗驻"讛 诇讗 讝诇讝诇讜讛讜 讘砖讬注讜专讜. 注讬讬谉 专讝"讛 诪讜讻讞 讚住"诇 讗讬住讜专讬谉 讗讬谉 诪讘讟诇讬谉 讝讗"讝 注讬讬谉 砖"住 住住"讬 爪"讞. 讗讘讗 诇讗 砖讬注专 讘诪"讝 讜讗谞讬 讗砖注专 讘诪"讛 注讬讬谉 砖"讱 住讬' 驻"讜 诪驻讜专砖 讛住讜讙讬讗 讚诇讗 讻驻讬专砖"讬 讗诇讗 注驻"讬 讛讬专讜砖诇诪讬 砖讘转讜住' 诇注讬诇 住"讚 注"讘 讚"讛 讙讬注讜诇 讘爪讬诐. 讜诇注谞讬谉 爪讬专讜祝 拽诇讬驻讜转 讗讬讬专讬 注"砖 讜讛谞讛 诇驻诪"砖 专诪讘"谉 讚诇讛讻讬 讘注讬谞谉 讘讘讬爪讛 讗' 讟驻讬 诪驻谞讬 砖讛专讜讗讛 讚诪砖注专讬谉 讘住' 讬诪谞讛 诇注讜诇诐 住' 讘讬爪讬诐 讜讬讘讟诇 讗讬住讜专 讘讛诐. 讜讘讗诪转 讬砖 讙讚讜诇讬诐 讜拽讟谞讬诐 讜讗讬谞诐 住' 注"讻 讛讜住讬驻讜 讞讝"诇 讘讬爪讛 讗' 注诇 讛砖讬注讜专 讜讛谞讛 诇驻诪"砖 诪讙"讗 住讬' 专"讬 住"拽 讘砖诐 讛砖诇"讛 讜讛讜讗 诪诪讛专讬"诇 讘住讚专 讛讙讚讛 砖诇讜 诪讘讜讗专 讚讛拽诇讬驻讛 讛讜讗 砖诇讬砖 诪诇讙讜 砖讛讜讗 专讘讬注 诪诇讘专 诪讙讜祝 讗讜讻诇 砖讘转讜讱 讛讘讬爪讛 注"砖 讜讗"讻 诇驻"讝 诪"讛 讘讬爪讬诐 讘拽诇讬驻讜转 讛讜讗 诪讻讜讜谉 砖讬注讜专 住' 谞讙讚 讗讜讻诇 砖讘讘讬爪转 讛讗讬住讜专 讗诇讗 诪驻谞讬 砖砖讬注讜专 讝讛 诪讻讜讜谉 讜讛专讜讗讛 讬诪谞讛 诇注讜诇诐 诪"讛 讘讬爪讬诐 讜讬讗诪专 砖讛讜讗 住' 讜讘讗诪转 诇驻注诪讬诐 讬砖 讘讛诐 讘讬注讬诐 拽讟谞讬诐 注"讻 讛讜住讬驻讜 讗' 讘砖讬注讜专讜. 讜谞"诇 驻"讗 讘讗 诇驻谞讬 专讘讬 诪"讝 讘讬注讬诐 讜讛讬' 讻诇 讻讱 拽讟谞讬诐 讘讛诐 注讚 砖讗驻讬' 讘诪"讝 讘拽诇讬驻讜转讬讛诐 诇讗 讛讬' 住' 讜诇讗 砖讬注专 专讘讬 讘讛诐. 讜讛讬讬谞讜 讚拽讗诪专 讗讘讗 诇讗 砖讬注专 讘诪"讝 诪驻谞讬 砖谞诪爪讗 讘讛诐 讻诇 讻讱 拽讟谞讬诐 讜讗讬讱 讗砖注专 讗谞讬 讘诪"讛 讗注驻"讬 砖诪"讛 讗诇讜 诪诇讜 诇讛讜 砖讬注讜专讗 诪"诪 讛专讜讗讛 讬讟注讛 讻住讘专转 讛专诪讘"谉 讛谞"诇. 讜谞讛讬 讗讬 讛讬' 诪"讜 讛讬' 诪砖注专 讚诇讗 讛讜住讬驻讜 讞讻诪讬诐 讗诇讗 讘讬爪讛 讗' 注诇 讛砖讬注讜专 讚拽讟谞讬诐 讻诇 讻讱 讻诪讜 砖讘讗 诇驻谞讬 专讘讬 诇讗 砖讻讬讞 诪"诪 诪讚专讘讬 谞诇诪讜讚 讚诇讗 诇砖注专 讘诪"讛 砖讛讜讗 砖讬注讜专 诪讻讜讜谉. 讜讻谉 讬"诇 讘讗讬讚讱 讗讘讗 诇讗 砖讬注专 讘诪"讛 讗谞讗 讗砖注专 讘诪"讙 讜讛讗讬 注讜讘讚讗 诪驻专砖讬谞谉 诇讬' 讘谞讬讞讜转讗 讚讘讗讜 诇驻谞讬 专砖讘"专 诪"讙 讘讬注讬诐 讙讚讜诇讬诐 诪讗讜讚 注讚 砖讘诪"讙 讛讬讜 砖讬注讜专 住' 讗诪专 讗注驻"讬 砖讗讘讗 诇讗 砖讬注专 讘诪"讛 讛讬讬谞讜 诪砖讜诐 砖讛讜讗 砖讬注讜专 住' 讘爪诪爪讜诐 讜讛专讜讗讛 讬讘讜讗 诇诪谞讜转 诇注讜诇诐 诪"讛 讘讬注讬诐 讗讘诇 讗谞讗 讗砖注专 讘诪"讙 讻讬 讻诇 专讜讗讬讛诐 讬讻讬专讜诐 讻讬 讗讬谉 讝讛 诪住驻专 诪讻讜讜谉 讗诇讗 注驻"讬 砖讬注讜专 讙讜讚诇诐 讗"讻 诇注讜诇诐 讬砖注专 讻诇 讗' 诇驻讬 讙讜讚诇 讛讘讬爪讬诐 讜拽"诇:


讻诇 讗讬住讜专讬诐 砖讘转讜专讛 讘住' 讚注 诇砖讬讟转 转讜住' 讗讬 讟注诪讬谞讛讜 讜诇讗 讬讛讬讘 讟注诪讗 诇讗 讘注讬谞谉 住' 讜诇专诪讘"谉 讜专讜讘 讛驻讜住拽讬诐 诇注讜诇诐 讘注讬谞谉 住' 讚诇讗 驻诇讜讙 专讘谞谉 讘砖讬注讜专讬'. 讜讗讬 谞诪讬 讗讬讻讗 住' 讜讗驻"讛 讗讬专注 砖谞专讙砖 讛讟注诐 讗讻转讬 讗住讜专 讚讟注诪讗 诇讗 讘讟讬诇 讜讗驻砖专 诪讚讗讜专讬讬转讗 讚讟注诐 讻注讬拽专 讚讗讜专讬讬转讗. 讗讘诇 拽讘诇讛 讛讬讜 讘讬讚 讞讝"诇 讚专讜讘讗 讚讗讬住讜专讬谉 诇讗 讬讛讘讬 讟注诪讗 讘讬讜转专 诪住' 注"讻 讻讬 讗讬讻讗 住' 讗驻讬' 讻讬 讗讬讻讗 拽驻讬诇讗 诇讗 爪专讬讻讬谉 诇诪讟注诪讬谞讛讜 讻讬 住诪讻讬谞谉 注诇 拽讘诇转 讞讝"诇 讜讗住诪讻讜讛讜 讘讗住诪讻转讗 讘注诇诪讗 讗讝专讜注 讘砖诇讛 讗诪谞诐 砖讬讟转 专砖"讬 讗讬谞讜 讻谉 讗诇讗 砖讬注讜专 住' 讚讗讜专讬讬转讗 讗讜 拽专讜讘 诇讚讗讜专讬讬转讗 诪讝专讜注 讘砖诇讛 讜讬诇驻讜转讗 讙诪讜专讛 讛讜讗 讜讗驻讬' 诇讬讻讗 讟注诪讗 讗讜 讗驻讬' 讗讬讻讗 讟注诪讗 讛讗 讟注"讻 诇讗讜 讚讗讜专讬讬转讗 诇专砖"讬 诪"诪 住' 讘注讬谞谉 讜讬诇驻讜转讗 讙诪讜专讛 讛讜讗 诪讝专讜注 讘砖诇讛 讻讗砖专 讗讘讗专 讗讬"讛. 讜拽专讜讘 诇讜讜讚讗讬 讚讗驻讬' 讘诪讘"诪 讚住"诇 诇专砖"讬 讜诇专诪讘"诐 讜专讗讘"讚 讚讘注讬谞谉 住' 讝讛 讛讜讛 谞诪讬 诪谉 讛转讜专讛 诪讝专讜注 讘砖诇讛 讗诇讗 专砖"讬 住"诇 诇讛诇讻转讗 诪讘"诪 诇讗 讘讟讬诇 讜专拽 讝专讜注 讘砖诇讛 讛讜讗 讛讬转专 讛讘讗 诪讻诇诇 讗讬住讜专 讚讘注诇诪讗 诪讘"诪 诇讗 讘讟讬诇 讜讛讻讗 讘讟讬诇 讗讘诇 注讻"驻 诇讗 讘讟讬诇 讘驻讞讜转 诪讘讬讟讜诇 诪讬谉 讘砖讗讬谞讜 诪讬谞讜 诇讻讜诇讬 注诇诪讗 讜诪讘"诪 诇专讘谞谉 讚专' 讬讛讜讚讛. 讜讗注"讙 讚讗讬讻讗 住' 诪"诪 讗驻砖专 砖讬转谉 讟注诐 讚讗讬谉 讻讗谉 拽讘诇讛 砖讬驻住讜拽 讛讟注诐 讘住' 讗诇讗 砖讬注讜专 住' 讙讝"讛 讛讜讗. 讜讬注谉 诪讚专讘谞谉 讟注诐 讻注讬拽专 注"讻 讗驻讬' 讗讬讻讗 住' 诪"诪 讗讬 谞诪爪讗 拽驻讬诇讗 爪专讬讱 诇诪讬讟注诪讬' 诇讛讜爪讬讗 诪讬讚讬 讗讬住讜专 讚专讘谞谉 讟注"讻 讗讘诇 讗讬 诇讬讻讗 拽驻讬诇讗 住讙讬 讘住':


讜讗"砖 诇砖讜谉 砖"住 诇讗 谞爪专讻讗 讗诇讗 诇讟注"讻 讚讘拽讚砖讬诐 讗住讜专 讜讛讻讗 砖专讬 讛讬讬谞讜 诪砖讜诐 讚讘讬讜转专 诪住' 谞诪讬 讗讬讻讗 讟注诪讗 讜讘讞讜诇讬谉 讟注"讻 诇讗讜 讚讗讜专讬讬转讗 讜讘拽讚砖讬诐 讚讗讜专讬讬转讗 讗诇讗 讗讻转讬 拽' 讛讗 讝专讜注 注诐 讛讗讬诇 诪讘"诪 讛讜讗 讜诇讬讻讗 讟注诪讗 讻诇诇 讜住' 讜诪讗讛 讛讗 讗讬讻讗 讗"讻 诪讛 讛讬转专 讛讘讗 诪讻诇诇 讗讬住讜专 讗讬讻讗 讛讻讗. 注"讻 讗讬谉 诇谞讜 讘讝讛 讗诇讗 诪"砖 讛专"谉 讚专讘讗 讗砖谞讜讬讬 讚讗讘讬讬 拽讗讬 讗诪讘"诪 诇讗 讘讟讬诇 讗诇讗 讘转注专讜讘讜转 讻讚诐 讛驻专 注诐 讚诐 讛砖注讬专 讗讘诇 讛驻砖讟转 诇讬讞讛 诪讞转讬讻讛 诇讞转讬讻讛 诇讗 讛讜讛 专拽 讻讟注诪讗 讜诇讗讜 讚讗讜专讬讬转讗 讘拽讚砖讬诐 讛讜讛 讟注"讻 讚讗讜专讬讬转讗 诇讗住讜专 讘讗讬谞讜 诪讬谞讜 讘讛专讙砖转 讛讟注诐 讜讘诪讬谞讜 讘诪砖讛讜 注讬讬谉 讘专"谉 讘驻谞讬诐 讛讬讟讘 讜转讘讬谉:


讜讗讬讱 谞讬诇祝 诪讝专讜注 讘砖诇讛 讬诇驻讜转讗 谞诇注"讚 注驻"讬 诪"砖 讘住驻专讬 讝讜讟讗 讜讛讜讘讗 讘讬诇拽讜讟 驻' 谞砖讗 讚祝 专讬"讘 注"讙 讜讝"诇 讜诇拽讞 讛讻讛谉 讗转 讛讝专讜注 砖讬讛讬讜 砖诇讬诪讛 诪谉 讛讗讬诇 砖砖诇拽 讻诇讜 注讻"诇 讜诪讚讛拽驻讬讚 砖讬砖诇讞 讛讗讬诇 讻诇讜 讜诇讗 讬讞住专 诪诪谞讜 讻诇讜诐 注"讻 讛讬讬谞讜 诇讘讟讜诇讬 驻诇讬讟转 讛讝专讜注 诇转讜讱 讛讗讬诇. 讜讗注"讙 讚注"讻 爪专讬讱 诇讛讬讜转 砖诐 专讜讟讘 讙"讻 讻讚讗讬转讗 讘诪住' 谞讝讬专 诪"讛 注"讘 讜讗讞"讻 谞讜讟诇 讗转 讛专讜讟讘 讜谞讜转谉 注诇 砖注专 专讗砖讜 讜讬诇讬祝 诪拽专讗 注"砖 讛讬讬谞讜 专讜讟讘 砖诇 注爪诪讜 诇讬讞讜转 讛讘砖专 讻讘爪诇讬 拽讚专 讗讘诇 诇讗 专讜讟讘 砖诇 诪讬诐 讜讻"讻 专砖讘"讗 讘砖诪注转讬谉 讜讛专讜讟讘 砖诪转诪爪讛 诪讙讜祝 讛讗讬诇 讜讛讝专讜注 讛讻诇 讘讻诇诇 砖讬注讜专 讘讬讟讜诇 讻诪讜讘谉. 讜讘讚讘专讬谞讜 讗诇讜 讬住讜诇拽讜 讻诇 讗讜 专讜讘 拽' 转讜住' 诪专砖"讬 讘砖诪注转讬谉. 讜讗讬谉 诇讛拽砖讜转 讗"讻 诇诪讛 诇讬' 诇专砖"讬 诇诪讬诪专 讚诪砖专转 诇讛讬转专 诪爪讟专祝 诇讗讬住讜专 诇讬诪讗 诪砖讜诐 砖讬注讜专 住' 讬"诇 讛讛讜讗 诪讝专讜注 讘砖诇讛 讬诇驻讬谞谉 讜拽专讗 诇诪讛 诇讬. 讗诇讗 讗讻转讬 讬"诇 转讬谞讞 诇诪讗讬 讚驻住拽 专砖"讬 诪讘"诪 诇讗 讘讟讬诇 诇讝专讜注 讘砖诇讛 讛讬转专 讛讘讗 诪讻诇诇 讗讬住讜专. 讜注讻"驻 讛拽驻讬讚讛 转讜专讛 砖讬讛讬讜 讻诪讜 讘讬讟讜诇 讚注诇诪讗 讜谞讬诇祝 诪讬谞讬' 讗驻讬' 讞讜诇讬谉. 讗讱 讗讬 拽讬讬"诇 诪讘"诪 讞讚 讘转专讬 讘讟讬诇 讜讝专讜注 讘砖诇讛 讗讬住讜专 诪讻诇诇 讛讬转专 讚讛拽驻讬讚讛 讛转讜专讛 讛讻讗 讗诪讘"诪 讚讘注讬谞谉 住' 讜诪讗讛 拽' 诪谞"诇 诇诪讬诇祝 讞讜诇讬谉 诪拽讚砖讬诐 注"讻 谞专讗讛 诇讗 拽讗诪专 讗诇讗 诇专' 讬讛讜讚讛 讜诇讛诇讻转讗 诇砖讬讟转 专砖"讬 讚诪讘"诪 诇讗 讘讟讬诇 讗讘诇 诇专讘谞谉 讚诪讘"诪 讘讟讬诇 诇讬讻讗 讚讗讜专讬讬转讗 诇讗 住' 讜诇讗 讟注诪讗 讗诇讗 讘专讜讘讗 讘讟讬诇 讗驻讬' 讗讬谞讜 诪讬谞讜 专拽 诪讚专讘谞谉 讘注讬' 住' 讜诪讜讚讛 专砖"讬 诇专讘谞谉 讚专' 讬讛讜讚讛 讚讬砖 诇讛拽诇 讘谞砖驻讱:


讜砖谞讬讛诐 诇讗 诇诪讚讜讛讜 讗诇讗 诪讝专讜注 讘砖诇讛 讜讻讜' 讬砖 诇注讬讬谉 拽爪转 诇驻讬 讚诪砖诪注 诇驻讬专砖讘"诐 诇拽诪谉 讘转讜住' 拽"讞 注"讘 讚"讛 讗诪讗讬 讜讻讜' 诪砖诪注 讚住"诇 讞谞"谞 讚讗讜专讬讬转讗 讛讜讗 讘讻诇 讛讗讬住讜专讬诐 讜诇讗 诪砖讜诐 诇转讗 讚讘讘"讞 讜注"砖 讘专"谉 讜讗"讻 诇诪"讚 诪讘砖诇 诇讬' 讜讛讚专 诪讞转讱 诇讬' 讗"讻 诪砖注转 诪诇讬讞讛 谞讗住专 讻讚讬 拽诇讬驻讛 讜砖讜讘 讻砖诪讘砖诇讬诐 爪专讬讻讬诐 住' 讙诐 谞讙讚 讛拽诇讬驻讛 讜爪专讬讱 诇讜诪专 诇讗讜转讜 诪"讚 讚讛讗讬诇 讛讜讗 住' 讜诪讗讛 谞讙讚 讛讝专讜注 讜拽诇讬驻转讜. 讜诇讗讬讚讱 诪"讚 讚诪讞转讱 诇讬' 讜讛讚专 诪讘砖诇 诇讬' 诪住转诪讗 讛讬讜 讞讜转讻讬谉 讗讜转讜 拽讜讚诐 诪诇讬讞讛 讜讗讬谉 讘讗讬诇 住' 讗诇讗 谞讙讚 讛讝专讜注 诇讞讜讚 讜讗讬讱 谞讞诇拽讜 讘诪爪讬讗讜转. 讜讬"诇 讚住"诇 讚讗讬诇 谞讝讬专 讜讚讗讬 砖讜诪谉 讛讬讜 讚讻转讬讘 诪讘讞专 谞讚专讬讱 讜诪驻注驻注 讜诪转讘讟诇 讘诪诇讞讜 讜住"诇 讚诇讗 讘注讬 拽诇讬驻讛 讙"讻:


讘砖专 讘讛讚讬 讘砖专 诪砖注专讬谉. 讘讬专讜砖诇诪讬 讘砖专 讜注爪诪讜转 讚讗讬诇 讘讛讚讬 讘砖专 讚讝专讜注 诪砖注专讬谉 注讬讬谉 讘专讗"砖. 讜讬"诇 拽爪转 讚诇讗 驻诇讬讙讜 讘诪爪讬讗讜转 讻讜诇讬 讛讗讬 讜讗讜诪专 讚讗驻讬' 谞讬诪讗 讚注爪诪讜转 讛讛讬转专 诪爪讟专驻讬谉 诇讘讟诇 诪砖讜诐 讚讙诐 讛诐 讘讜诇注讬诐 讜谞讜讟诇讬诐 讞诇拽诐 诪谉 讛讗讬住讜专. 诪"诪 讘砖专 讛讛讬转专 诪诪讛专 诇讘诇讜注 拽讜讚诐 讛注爪诪讜转 讜讗讬 诇讬讻讗 讘转讞诇转 讛讘砖讜诇 砖讬注讜专 拽' 讘讘砖专 讛讗讬诇 诇讘讚讜 谞讙讚 讘砖专 讛讝专讜注 谞讗住专 讜砖讜讘 讻砖讛转讞讬诇讜 讛注爪诪讜转 诇讘诇讜注 讜讛讘砖专 住讜讞讟 讘讜诇注讜 诇转讜讱 讛注爪诪讜转 诪"诪 讗驻砖专 诇住讜讞讟讜 讗住讜专 讜讗注"讙 讚讻' 转讜住' 诇拽诪谉 拽' 注"讗 讚"讛 讘砖拽讚诐 讜住诇拽讜 讚讻诇 讛讞转讬讻讜转 诪住讬讬注转 诇讘讟诇 讛讜讗讬诇 讜住讜驻讜 诇讛转驻砖讟 讗驻砖专 讛讬讬谞讜 讘砖专 注诐 讘砖专 砖住讜驻讜 诇讛转驻砖讟 诪讛专 讗讘诇 讘砖专 注诐 注爪诪讜转 诇讗 注"讻 拽讗诪专 讘砖"住 讚讬诇谉 讘砖专 讘讛讚讬 讘砖专 诪砖注专讬谉 讜讛"诇 诪讗讛. 讗诪谞诐 讗讞专 讛诪讬爪讜讬 讛讘砖讜诇. 讻诪讛 驻注诪讬诐 讘讗 诇驻谞讬谞讜 砖讛讗讬诇 谞爪讟诪拽 讛专讘讛 讜诇讗 讛讝专讜注 砖诇驻注诪讬诐 讛讜讗 讻讜诇讜 讞讜抓 诇专讜讟讘 讻诪"砖 转讜住'. 讜砖讜讘 讗讬谉 讘讘砖专 讛讗讬诇 讛诪爪讟诪拽 诪讗讛 谞讙讚 讘砖专 讛讝专讜注 讜讘讻诇 注谞讬谉 讛转讬专 讛讻转讜讘 讗诇讗 讘住讜祝 讛讘砖讜诇 讻讘专 讘诇注讜 讛注爪诪讜转 讜诪爪讟专驻讬谉 注爪诪讜转 讛讛讬转专 诇诪讗讛 讜砖讬注讜专讜 讘讬专讜砖诇诪讬 砖讗驻讬' 讬爪讟诪拽 讘砖专 讛讗讬诇 讘转讻诇讬转 讛爪诪讜拽 诪"诪 讗"讗 砖诇讗 讬讛讬讜 讛讗讬诇 注诐 注爪诪讜转讬讜 诪讗讛 谞讙讚 讛讝专讜注. 讜讗诇讜 讜讗诇讜 讚讗"讞:


诇讗讜 诇诪注讜讟讬 讻诇 讗讬住讜专讬' 砖讘转讜专讛 诪转讜住' 砖诇驻谞讬谞讜 讚讗讬谉 诪讘讟诇讬谉 讗讬住讜专 诇讻转讞诇讛 讚讗讜专讬讬转讗 讛讜讗 讜讻谉 讚注转 讛专讗讘"讚 讝"诇 讜讻' 讛专讗砖讜谞讬诐 讘砖诐 讛转讜住' 讚诇讗讜 讚讗讜专讬讬转讗. 讜诪"诪 谞专讗讛 讛讬讬谞讜 讘诇讞 讘诇讞 讜讘讘讬讟讜诇 住' 讗驻砖专 诪谉 讛转讜专讛 诪讜转专 讗讘诇 讘讬讘砖 砖讛讗讬住讜专 谞砖讗专 讘驻"注 讜讛驻讜讙注 讘讜 讗讜讻诇 讗讬住讜专 诇讛讚讬讗 讗诇讗 砖诪讜转专 注"讬 砖谞转讘讟诇 讘专讜讘 讝讛讜 讗住讜专 诪谉 讛转讜专讛 讚讗"讻 诇讗 转诪爪讗 谞讘诇讛 诇讙专 讗砖专 讘砖注专讬讱 转转谞谞讜. 讜诇拽"诪 诪讛 砖讛拽砖讛 讘砖注讛"诪 诪讛 讚讗诪专讬谞谉 讘爪讬驻讜专讬 诪爪讜专注 诇讗 讗诪专讛 转讜专讛 砖诇讞 诇转拽诇讛 讜讗讬 讗讬转讗 诪讜转专 诇讘讟诇 诇讻转讞诇讛 诪谉 讛转讜专讛 讗讬谉 讻讗谉 转拽诇讛 讚谞转讘讟诇 讘专讜讘 爪讬驻讜专讬诐 讚注诇诪讗. 讜诇讛谞"诇 诇拽"诪 讻讬讜谉 讚讛驻讜讙注 驻讜讙注 讘讗讬住讜专 讗住讜专 诇讙专讜诐 转拽诇讛 讜讻注讬谉 砖讗住专讜 诇诪讻讜专 讘诪拽讜诐 砖诪讻专讬讝讬谉 讜讻注讬谉 讘讙讚 砖讗讘讚 讘讜 讻诇讗讬诐:


讜讚注转 讛专讗"讛 讘讘讚"讛 讘住讜祝 讙讬注讜诇讬 讻诇讬诐 讙讘讬 拽谞拽谞讬诐 砖诇 谞讻专讬诐 讚讜拽讗 诇讘讟诇 讗讬住讜专 诇讻转讞诇讛 讗住讜专 讗讘诇 诇驻讜讙诪讜 诪讜转专 讗驻讬' 诇讻转讞诇讛. 讙诇诇 讻谉 讗住讜专 诇讘讟诇 专讜讟讘 砖诇 讗讬住讜专 讘专讜讟讘 砖诇 讛讬转专 讗讬谞讜 诪讬谞讜 讘住' 讚注讻"驻 专讜讟讘 讛讜讗 讗诇讗 砖谞转讘讟诇 讟注诐 讛讗讬住讜专 讘住' 讜讝讛 讗住讜专 诇讻转讞诇讛. 讗讘诇 诇注专讘 专讜讟讘 砖诇 讗讬住讜专 讘住' 砖诇 诪讬诐 砖诪驻讙讬诐 讛专讜讟讘 讗讜 讬讬谉 讘诪讬诐 讻讬讜爪讗 讘讝讛 讝讛 讗讬谞讜 诪转讜专转 讘讬讟讜诇 讗诇讗 诪讻诇讛 诇诪驻讙讬诐 讜讝讛讜 诪讜转专 讗驻讬' 诇讻转讞诇讛. 讜讛专砖讘"讗 讘诪"讛 砖诐 诇讗 诪讬讬转讬 专讗讬' 谞讙讚 讝讛:


讗诇讗 诇讟注诐 讻注讬拽专. 讗注讘讜专 驻专砖转讗 讚讗 讜讗讬转谞讬' 诇砖讬讟转 专砖"讬. 讗讱 诪讚讛拽驻讬讚 讛转讜专讛 讘讝专讜注 讘砖诇讛 砖讬砖诇拽 讛讗讬诇 讻诇讜 讚讜拽讗 砖"诪 讘注讬 砖讬注讜专讗 诇讘讟诇 住' 诇诪专 讜诪讗讛 诇诪专 诇讗 诪砖讜诐 讟注诐 讛谞专讙砖 讚诪讛 注谞讬谉 讟注诐 诇讗讬住讜专讬' 讜诇砖讬注讜专 住' 讜诪讗讛 讻讬 讬砖 驻住拽讬 讟注诪诐 讘驻讞讜转 讜讬砖 讘讬讜转专 讗诇讗 讙讝"讛 讻讱 讛讜讗. 讜讛砖转讗 讗讬 拽讬讬"诇 诪讘"诪 诇讗 讘讟讬诇 讜讝专讜注 讘砖诇讛 诪讘"诪 讛讜讗 讜讛讜拽诇 讛拽讘"讛 诇讘讟诇讜 讘诪讗讛 讜住' 讬诇驻讬谞谉 诪讬谞讬' 诇讻诇 讛转讜专讛 讚诇讻诇 讛驻讞讜转 讘注讬谞谉 讘拽讬诇转讜 砖诇 讝专讜注 讘砖诇讛 讜讘注讬谞谉 讘讻诇 讗讬住讜专讬诐 砖讬注讜专 诪谉 讛转讜专讛 讗驻讬' 诇讗 讬讛讬讘 讟注诪讗 讜诪讬讛讜 讘讛讻讬 住讙讬 讗驻讬' 讬讛讬讘 讟注诪讗 讗诇讗 诪讚专讘谞谉 讗住讜专 讗讬 讬讛讬讘 讟注诪讗 讜讗讬谉 讝讛 讟注诐 诪砖讛讜 讻诪讜 砖讞砖讘讜 转讜住'. 讚讗讬讻讗 讚讬讛讬讘 讟注诐 讙诪讜专 讗驻讬' 讘讬转专 诪住' 讜诪讗讛. 讚砖讬注讜专 住' 讜诪讗讛 讜注谞讬谉 讟注诐 诇讗 转诇讬' 讝讛 讘讝讛 讻诇诇. 讗讱 讻诇 讝讛 讗讬 诪讘"诪 诇讗 讘讟讬诇 讜讝专讜注 讘砖诇讛 拽讜诇讗 讛讜讗 讬诇驻讬谞谉 讻诇 讛转讜专讛 诇讛讞诪讬专 讘住' 诪拽讜诇转讜 砖诇 讝专讜注 讘砖诇讛. 讗讱 讗讬 拽讬讬"诇 诪讘"诪 讘讟诇 讜讝专讜注 讘砖诇讛 讞讜诪专讗 讗讞诪讬专 专讞诪谞讗 讗驻讬' 讘诪讘"诪 讘注讬谞谉 住' 讜诪讗讛 讗"讻 诇讬讻讗 诇诪讬诇祝 讻诇 讛转讜专讛 讞讜诇讬谉 诪讞讜诪专转 拽讚砖讬诐 讗讱 专讘谞谉 讗讞诪专讬 诇讬讘注讬 住' 讘讞讜诇讬谉 讻讚讗讞诪专 专讞诪谞讗 讘拽讚砖讬诐 讜讛"谞 讗讞诪专讜 讘讟注"讻 讘讞讜诇讬谉 讻讚讗讞诪专讜 讘拽讚砖讬诐 讜讘注讬谞谉 转专讜讜讬讛讜 诪讚专讘谞谉 讜讘谞砖驻讱 讗讝诇讬谞谉 诇拽讜诇讗. 讜注讬讬谉 诇拽诪谉 讘住讜讙讬讗 讚讟驻转 讞诇讘 讘驻讬专砖"讬 讚"讛 讗讬 讞讚讜砖 讛讜讗 讜讻讜' 注"砖 驻讬专讜砖 驻讬专讜砖讜 讚诪讝专讜注 讘砖诇讛 讬诇驻讬谞谉 讞讜诪专讗 讜拽讜诇讗 讞讜诪专讗 讚讘注讬谞谉 住' 讜拽讜诇讗 讚住讙讬 讘住' 诪谉 讛转讜专讛. 讗讱 讗讘讬讬 讘注讬 诇诪讬诇祝 诪讘讘"讞 讚讟注"讻 讚讗讜专讬讬转讗 讜谞讬诇祝 诪讝专讜注 讘砖诇讛 讚讗驻讬' 讗讬 诇讗 讬讛讬讘 讟注诪讗 讘注讬谞谉 住' 讜谞讬诇祝 诪讘讘"讞 讗驻讬' 讗讬讻讗 住' 讟注诪讗 诇讗 讘讟讬诇 诪谉 讛转讜专讛 讜讻讬 转讬诪讗 诇讗 谞讬诇祝 讞讜诪专讗 诪讘讘"讞 讚讛转诐 讚讬谉 讛讜讗 诇讛讞诪讬专 诪砖讜诐 讚讞讚讜砖 讛讜讗 讗"讻 讗驻讬' 诇讬讻讗 谞"讟 谞诪讬 讗诪讗讬 拽转谞讬 讘诪转谞讬转讬谉 讘谞"讟 讚诇讬讻讗 诇诪讬诪专 注讻"驻 讬诇驻讬谞谉 讘讘"讞 诪讝专讜注 讘砖诇讛 讚讟驻讬 诪住' 诇讗 讗住讜专 讜讛讬讬谞讜 讘谞"讟 讚诪转谞讬转讬谉 讗讞专 住' 讜诇讗 讬讛讬讘 讟注诪讗 讙"讻 讚讗讝 诪讜转专 诪讝专讜注 讘砖诇讛 讝"讗 讚讞讚讜砖 诇讗 讬诇驻讬谞谉 诇讛拽诇 诪讝专讜注 讘砖诇讛 讚转讬住讙讬 讘住' 讗注"讻 诇讗讜 讞讚讜砖 讛讜讗 讜住讙讬 讘住' 讗讬 诇讬讻讗 讟注诐 讗讱 讻讬 讗讬讻讗 讟注诐 讗讞专 住' 讗住讜专 讘谞"讟 诪谉 讛转讜专讛 讘讘"讞 讗"讻 谞讬诇祝 诪讬谞讬' 讻诇 讛转讜专讛:


讜讻' 讞讬' 专"谉 讙' 诪讬谞讬 谞"讟 讬砖 讗' 注谞讘讬诐 砖砖专讛 讘诪讬诐 讜拽诇讟讜 讟注诐 讬讬谉 讜诇讗 讞讬住专讜 诪讛注谞讘讬诐 讻诇讜诐. 砖谞讬转 讜注讚讬祝 诪讬谞讬' 讙讬注讜诇 讻诇讬诐 砖讗讬谉 讻讗谉 诪诪砖 讻诇诇 讗讘诇 诪"诪 注讚讬祝 诪拽诇讬讟转 诪讬诐 诪讬讬谉 讛谞"诇 讛砖诇讬砖讬 讘讘"讞 砖讛讞诇讘 谞讘诇注 讘讘砖专 讗讜 讟注诐 讘砖专 讛谞讘诇注 讜谞讘诇诇 讘讞诇讘 讝讛讜 讗讬谞讬谞讜 讙讜砖 讜诪诪砖 讗诇讗 讟注"讻 讘注诇诪讗. 讜爪"诇 诇诪"讚 讚讗讜专讬讬转讗 讜讗讻讬诇讛 讚讗住专讛 转讜专讛 讘讗讬住讜专讬诐 讗讻讬诇讛 诪诪砖讬转 讛讬讗 讜诇讗 讟注诪讗 讗讬诪注讟 讛讻诇 讜讗讬 讟注"讻 讚讗讜专讬讬转讗 讜讗讻讬诇讛 讚讗讜 讚讜拽讗 讗诇讗 讟注诐 讛谞专讙砖 诪讛讗讻讬诇讛 讗"讻 讛讻诇 讘讻诇诇 讜讗讬谉 诇讛驻专讬砖 讘讬谞讬讛诐 讜讻谉 诪"砖 转讜住' 讗讛讚专讬' 诇讗讬住讜专讗 拽诪讗 驻讬' 讚讘讙"讛 讙诇讬 拽专讗 讚讗讻讬诇讛 讚谞讘诇讛 讟注诐 讘讻诇诇 讜讻谉 诇专"诪 讙诇讬 拽专讗 讗讻讬诇转 驻讙诐 讘讻诇诇 讗讻讬诇讛 讜讗讬谉 讝讛 讚讜诪讛 诪诪砖 诇讗讛讚专讬' 讚转讝讘讞 讜诇讗 讙讬讝讛 讜讻"讻 讛专"谉 讚诇讗 讚诪讬 注"砖. 诪"诪 谞"诇 诇讬讬砖讘 诪讛 砖诪拽砖讬诐 讗讛专砖讘"讗 讘砖诪注转讬谉 讚讻' 诇专砖"讬 讗讬 转讞讘讜 讻祝 讞讜诇讘转 讘拽讚专讛 砖诇 讘砖专 讗讝诇讬谞谉 诇拽讜诇讗 讘谞砖驻讱 讛讜讗讬诇 讜讟注诐 讻注讬拽专 诇讗讜 讚讗讜专讬讬转讗. 讜拽' 讛专讬 讘讘"讞 诇讻"注 讚讗讜专讬讬转讗 讜讻谉 讛拽砖讛 砖"讱 专住"讬 爪"讞 讗拽讚专讛 砖讘砖诇 讘讛 讘砖专 讜诇讛谞"诇 讬"诇 讛讜讗讬诇 讜讟注"讻 诇讗讜 讚讗讜专讬讬转讗 专拽 讘讘"讞 讞讚讜砖 讛讜讗 讗讬谉 诇谞讜 讘讜 讗诇讗 讞讚讜砖讜 讛讬讬谞讜 讞诇讘 讛谞诪砖讱 讜谞讘诇诇 诇转讜讱 讛讘砖专 讗讘诇 讟注诐 讛讘诇讜注 讘讻诇讬 砖讛讜讗 驻讞讜转 诪讝讛 诇讗 讗诪专讬谞谉 讜讛讜讛 专拽 讚专讘谞谉 讜讻注讬谉 讝讛 讻' 讘驻诇转讬 专住"讬 爪"讞 讜谞讻讜谉 讛讜讗. 讗讱 专砖"讬 讘注"讝 驻讬' 讙诐 讟驻讛 讞诇讘 砖谞驻诇讛 诇拽讚专讛 讛讜讛 讟注诪讜 讜诇讗 诪诪砖讜 讜住讘专讜 转讜住' 讚专砖"讬 拽讗讬 讗拽讚专讛 砖诇 讘砖专 讜讛拽砖讜 讛讗 讘讘"讞 诇讻"注 讚讗讜专讬讬转讗. 讜讬"诇 讛转诐 讗拽讚专讛 砖诇 讬专拽 拽讗讬 讜诇讘砖诇 讘讜 讘砖专 注诐 讛讬专拽 讗讞"讻 拽讗讬 专砖"讬 讜讛讗讬 谞诪讬 诇讗讜 讚讗讜专讬讬转讗 讗驻讬' 讘讘"讞 诇讛谞"诇:


诇讟注诐 讻注讬拽专 讗注"讙 讚讛讻讗 诪讘"诪 讛讜讗 讜诇讬讻讗 讟注诪讗 讛诪讞讜讜专 讻驻讬' 讛专"谉 讚讗讚专' 讬讛讜讚讛 讚诪讘"诪 诇讗 讘讟讬诇 拽讗讬 讜讛讻讬 拽讗诪专 讗注"讙 讚专' 讬讛讜讚讛 诇讗 讗砖讻讞 诪讘"诪 诇讗 讘讟诇 讗诇讗 讘讚诐 讛驻专 讜讛砖注讬专 砖讙讜祝 讛讗讬住讜专 谞讘诇诇 讗讘诇 讛驻砖讟转 讛诇讞讛 诪讝专讜注 诇讗讬诇 砖讗讬谞讜 讗诇讗 讟注诐 讘注诇诪讗 讛"讗 讘诪讘"讘 讘讟诇 拽诪"诇 讘拽讚砖讬诐 讛讜讛 讝讛 讻注讬拽专 讜讘诪讬谞讜 讘讟讬诇 讜讘讗讬谞讜 诪讬谞讜 讗讜住专 讻诇 讝诪谉 砖谞专讙砖 讘讞讬讱 注讬讬谉 讘专"谉 讜诇拽"诪 拽' 转讜住':


讗诪谞诐 转讜住' 驻讬专砖讜 讟注"讻 讚诇驻注诪讬诐 讛讝专讜注 讞讜抓 诇专讜讟讘 注诐 拽爪转 讗讬诇 讜诇讬讻讗 住' 讜爪"注 讻讬讜谉 讚诪拽爪转 讛讗讬诇 讘专讜讟讘 诪驻注驻注 讜讛讻诇 诪爪讜专祝 注讬讬谉 转讜住' 诇注讬诇 爪' 注"讘 讚"讛 讗诐 讬砖 讘讛 讘谞"讟 讜讻讜'. 讜诪讬讛讜 讘注"讝 驻讬' 转讜住' 讘讛讬驻讜讱 砖讻诇 讛讬专讱 讞讜抓 诇专讜讟讘 讜讛讝专讜注 讘转讜讱 讛专讜讟讘 注诐 拽爪转 讛讗讬诇 讜讘讝讛 讬"诇 讚讗讬谞讜 诪驻注驻注 诇诪注诇讛 诇讛拽诇 诇讘讬讟讜诇. 讗讘诇 专"转 诇拽诪谉 讘转讜住' 讚"讛 讙诇讬 专讞诪谞讗 讙专讬住 讛讬转专 诪爪讟专祝 诇讗讬住讜专. 讜讗"砖 讚讛讗讬诇 专讜讘讜 讘专讜讟讘 讜讝专讜注 讞讜抓 诇专讜讟讘 讜讻诇 诪讛 砖诪驻注驻注 诪讛讝专讜注 诇转讜讱 讛讗讬诇 诪转讘讟诇 讘住' 讛讗讬诇 讜诪拽爪转讜 讘专讜讟讘 讗讱 诪讛 砖谞砖讗专 砖讜诪谉 讘注讬谉 注诇 讗讜转讜 诪拽爪转 砖讘讞讜抓 讝讛讜 讛讬转专 诪爪讟专祝 诇讗讬住讜专:


讚讘拽讚砖讬诐 讗住讜专 驻讬专砖"讬 讜讘讞讜诇讬谉 讟注"讻 诇讗讜 讚讗讜专讬讬转讗 讜讛讗 讚讙诪专讬' 讘驻住讞讬诐 讜讻讜' 住"诇 诇讗诪讜专讗讬 讘转专讗讬 讗住诪讻转讗 讜诇讗讜 诪讬诇祝 讛讜讗 谞"诇 诇砖讜谉 诪讙讜诪讙诐 讜讗讬谉 讻讜讜谞转 专砖"讬 讚讛讬诇驻讜转转 讛诐 讗住诪讻转讜转 讜讗讬讱 讬讛讬' 讗住诪讻转讜转 讛讗 专砖"讬 诪爪专讻讬 诇拽专讗讬 讜诪转专抓 诇讛谞讬 拽专讗讬 砖"诪 讚专砖讜转 讙诪讬专讜转 谞讬谞讛讜. 讗诇讗 讻讜讜谞转 专砖"讬 住讜讙讬讗 讚驻住讞讬诐 讚拽讗诪专 讗诇讬讘讗 讚专' 讬讜讞谞谉 讚讛转诐 讟注"讻 讚讗讜专讬讬转讗 砖拽诇讗 讜讟专讬' 讘注诇诪讗 讛讜讗 讜住"诇 诇讗诪讜专讗讬 讚诇讗 讻讬 讛讗讬 住讜讙讬讗 讚讛转诐 讗诇讗 讻驻砖讟讬讜转 讚专' 讬讜讞谞谉 讘诪住' 注"讝 讻诇 讟注诪讜 讜诪诪砖讜 砖讛诪诪砖 讙讜驻讬' 谞转注专讘 讻讙讜谉 讚诐 讘诪讬诐 讜讻讚讜诪讛 讜讞诇讘 讘砖讜诪谉 诇讜拽讬谉 注诇讬讜 讜讝讛讜 讻讝讬转 讻讚讬 讗"驻 驻讬' 讗讬 讗讬讻讗 讻讝讬转 讘讚讗讻讬诇转 驻专住 诇讜拽讬谉 讜诪诪讬诇讗 讗讬 诇讬讻讗 讻讜诇讬 讛讜讗 讗住讜专 诪谉 讛转讜专讛 讜讗讬谉 诇讜拽讬谉 讜讻诇 讝讛 谞讻诇诇 讘讚讘专讬 专' 讬讜讞谞谉 讜讛讛讜讗 讚讛注讜砖讛 注讬住讛 诪谉 讛讞讟讬诐 讜讛讗讜专讝 讘讻讬 讛讗讬 讙讜谞讬 诪讬讬专讬 讻诪讘讜讗专 讘驻讜住拽讬诐 讘讛诇' 讞诇讛 讜讛诇' 驻住讞. 讜砖讜讘 讗诪专 专' 讬讜讞谞谉 讟注诪讗 讜诇讗 诪诪砖讗 讻讙讜谉 讛谞讬 讙' 诪讬谞讬 讟注诪讬诐 砖讗诪专谞讜 诇注讬诇 讗讬谉 诇讜拽讬谉 讗驻讬' 讛讜讛 讟注诐 讻诇 讻讱 讻诪讜 讻讝讬转 讘讗讻讬诇转 驻专住 诪"诪 讗讬谉 诇讜拽讬谉 注诇 讝讛. 诪砖讜诐 讚讟注"讻 诇讗讜 讚讗讜专讬讬转讗:


讜拽专讗讬 讚诪讬讬转讬 砖"住 讚驻住讞讬诐. 讗讬 住"诇 诪砖专转 诇砖专讛 注谞讘讬诐 讘诪讬诐 讜讛讬讬谞讜 讟注"讻 住"诇 诇讗诪讜专讗讬 讘转专讗讬 讚讙"谞 诇讗讜 讞讬讚讜砖 讛讬讗 讜讛"诇 讘' 讻转讜讘讬诐 讛讘讗讬诐 讻讗' 讜讗讬 住"诇 诪砖专转 诇砖专讛 驻转讜 讘讬讬谉 讚讛讬讬谞讜 讛讬转专 诪爪讟专祝 住"诇 讙"谞 讞讬讚讜砖 讛讜讗 讜诇讬讻讗 砖讜诐 拽专讗 讗讟注"讻 讘讞讜诇讬谉. 讜讛讗 讚诇讗 谞讬诇祝 讛讬转专 诪爪讟专祝 诇讗讬住讜专 讘讻诇 讛转讜专讛 诪诪砖专转 讬"诇 讗驻讬' 诇住讜讙讬讗 讚砖诪注转讬谉 讚讬拽讚砖 诇讟注"讻 讜诇讬讻讗 讘' 讻转讜讘讬诐 注诐 诪砖专转 诇讛讬转专 诪爪讟专祝 诇讗讬住讜专 诪"诪 讗讬讻讗 讘' 讻转讜讘讬诐 讚住"诇 讻专"讗 讚驻住讞讬诐 讙讘讬 讞诪抓 讻诇 诇专讘讜转 注讬专讜讘讜 讻诪讜 砖讛拽砖讜 转讜住' 讘驻住讞讬诐 讚讛讜"诪 诇诪讬诪专 讛讻讬 讛转诐 注"砖:


讜专诪讘"谉 讻' 讚讬拽讚砖 讚讞讟讗转 拽讗讬 讗讛讬转专 诪爪讟专祝 诇讗讬住讜专 讙诐 讗讟注"讻 讜砖拽讜诇讬诐 讛诐 讜讬讘讜讗讜 砖谞讬讛诐 讜诪诪讬诇讗 讛讜讛 讘' 讻转讜讘讬诐 讘讬谉 诇讟注"讻 讜讘讬谉 诇讛讬转专 诪爪讟专祝 诇讗讬住讜专 讜专砖"讬 讚砖诪注转讬谉 诇讗 住"诇 讛讻讬 讜讗驻砖专 讚专砖"讬 专爪讛 诇驻专砖 讙诐 诇驻讬 住讜讙讬讗 讚谞讝讬专 讚诇讗 讛讜讛 讞讟讗转 讜诪砖专转 讘' 讻转讜讘讬诐 诪砖讜诐 讚讞专爪谉 讗住专 专讞诪谞讗 注"砖:


讜诪讛 砖爪"注 讗驻讬专砖"讬 讚诪砖诪注讜转 砖"住 驻住讞讬诐 诪砖诪注 讚讻诇 讝诪谉 砖诇讗 谞讚注 讟注"讻 诪诪拽讜诐 讗讞专 诇讗 谞讜拽讬诐 诪砖专转 诇讛讬转专 诪爪讟专祝 诇讗讬住讜专 讜讟注"讻 诇讬转 诇讬' 讜讻谉 讛拽砖讛 诪讛专砖"讗 讘驻住讞讬诐:


讚讛谞讛 讘谞讝讬专 诇"讞 注"讘 讜注"砖 讘转讜住' 讚"讛 讜讗讬谞讜 讞讬讬讘 讘住讜祝 讛讚讘讜专 砖讬讟转 专"转 讜讙专住转讜 讚诇专"注 诪讞讬讬讘 讘讻诇 讗讬住讜专 谞讝讬专 讘讻讝讬转 讗驻讬' 讘讬讬谉 砖讬注讜专讜 讘讻讝讬转 诪砖讗"讻 诇诪砖谞讛 专讗砖讜谞讛 讚砖转讬' 讘专讘注讬转 讜讗讻讬诇讛 讘讻讝讬转 讜专诪讘"诐 驻住拽 讻诪砖谞讛 专讗砖讜谞讛 讜注讬讬谉 转讜住' 讝讘讞讬诐 拽"讟 注"讗 讚住"诇 诇讛转讜住' 诇注谞讬谉 爪专讜驻讬 讗讬住讜专讬诐 讗讬 砖专讛 驻转 讘讬讬谉 诪砖注专讬谉 讘讻讝讬转 讻讞讜诪专 讛驻转 讜诇讗 讘专讘讬注讬转 讻讬讬谉 讜讘讟讛专转 讛拽讜讚砖 砖诐 谞转注讜专专 讚专诪讘"诐 诇讗 驻住拽 讻谉 讘谞讝讬专. 讜诇驻注"讚 讙诐 转讜住' 诇讗 讗诪专讜 讗诇讗 讘砖谞讬 诪讬谞讬 讗讬住讜专讬诐 砖讛驻转 讜讛讬讬谉 砖谞讬讛诐 讗住讜专 讜诪爪讟专驻讬诐 诇讛讞诪讬专. 讗讘诇 讘讗讬住讜专 讜讛讬转专 讻讙讜谉 谞讝讬专 砖砖专讛 驻转讜 讘讬讬谉 讘讜讚讗讬 讗讬谉 砖讜诐 住讘专讗 诇讜诪专 砖谞砖注专 讛讬讬谉 讛讗住讜专 讘砖讬注讜专 驻转 讛讛讬转专 讜讬讛讬' 诇讜拽讛 讘讻讝讬转 诪讛讬讻讬 转讬转讬 讜讛诇讗 讗诇讜 砖转讛 讻诇 讛砖讬注讜专 讬讬谉 诇讗 讛讬' 诇讜拽讛 注讚 专讘讬注讬转 讜讛砖转讗 砖爪讬专祝 讛讬转专 注诪讜 讬诇拽讛 讘驻讞讜转 诪专讘讬注讬转 讝讛 讚讘专 砖讗讬谉 讛讚注讛 住讜讘诇讜 讗注"讻 砖讬注讜专讜 讘专讘讬注讬转. 讜讛砖转讗 诇驻"讝 讗讜诪专 讘讟讞 讛转诐 讘驻住讞讬诐 讻讬 拽讗诪专 诇专"注 讟注"讻 诪谞"诇 诇讗 讛讜诪"诇 诇讬转 诇讬' 讚讝"讗 讚讜讚讗讬 驻砖讟讬' 讚拽专讗 诪砖专转 注谞讘讬诐 诇讗 讬砖转讛 诪砖诪注 砖转讬' 讜诇讗 讗讻讬诇讛 讜讛讬讬谞讜 砖专讛 注谞讘讬诐 讘诪讬诐 砖诇讗 讬砖转讛 讛诪讬诐. 讗讘诇 砖讜专讛 驻转讜 讘讬讬谉 砖诇讗 讬讗讻诇 讛诇讞诐 讛讜诇"诇 诇讗 讬讗讻诇 讛诇讞诐 讜讗讬谉 诇讜诪专 谞拽讬讟 砖转讬' 诪砖讜诐 讚砖讬注讜专 讛诇讞诐 讘专讘讬注讬转 讻砖讬注讜专 讬讬谉 砖讛讜讗 讛讗讬住讜专 讝"讗 讚讛讗 诇专"注 拽讬讬诪讬' 讜诇专"注 讻诇 砖讬注讜专讬 谞讝讬专 讘讻讝讬转 讗驻讬' 讬讬谉 讘讻讝讬转 讜讗"讻 驻砖讟讬' 讚拽专讗 讘砖专讛 注谞讘讬诐 讘诪讬诐 讜诇讟注"讻 讜讗讬 诇讗讜 讚谞驻拽讗 诇讬' 诇专"注 讟注"讻 诪诪拽讜诐 讗讞专 诪讙"谞 讜讗讬讬转专 拽专讗 讚诪砖专转 讘讗诐 讗讬谞讜 注谞讬谉 讜诪讜拽诪讬' 诇砖专讛 驻转讜 讘讬讬谉 讜砖讘拽讬' 诇拽专讗 讚讚讞讬拽 讜诪讜拽讬 谞驻砖讬' 诇讛讬转专 诪爪讟专祝 讗讘诇 讗讬 诇讗讜 讛讻讬 诇讗 讛"诇 诇讗讜拽诪讬 讗讛讬转专 诪爪讟专祝 诇讗讬住讜专 诪砖讜"讛 驻专讬讱 诇专"注 讟注"讻 诪谞"诇 讗讘诇 讘砖诪注转讬谉 讬"诇 住"诇 讻诪砖谞讛 专讗砖讜谞讛 讜讻讚驻住拽 专诪讘"诐 讚砖讬注讜专 讬讬谉 谞讝讬专 讘专讘讬注讬转 讜讗"讻 砖驻讬专 讬"诇 讗注"讙 讚诇讬转 诇谉 拽专讗 讗讟注"讻 诪"诪 诪讜拽诪讬' 拽专讗 讗讛讬转专 诪爪讟专祝 诇讗讬住讜专 砖专讛 驻转讜 讘讬讬谉 讜讗诪专 诇讗 讬砖转讛 诪砖讜诐 讚砖讬注讜专讬' 讘砖讬注讜专 砖转讬' 讘专讘讬注讬转 讻谞"诇 讜讗"砖 讜拽"诇. 讜讘驻住讞讬诐 拽讗诪专 砖"住 讚爪讬专讜祝 讗讬住讜专 讜讗讬住讜专 讘讝讗"讝 讜讛讬转专 讘讗讬住讜专 讘讘转 讗' 谞"爪 讚诇讗 住"诇 讜诪讗讬 讚讘注讬 诇诪讬诪专 讘诪住' 谞讝讬专 讚讘谞驻讬砖讗 讛讬转专 诇讗 讗诪专讬谞谉 讛讬转专 诪爪讟专祝 诇讗讬住讜专 讚讗"讻 讛"诇 诇诪讬诪专 讛讱 谞驻拽讜转讗 讚讗讬住讜专 讜讗讬住讜专 讗驻讬' 谞驻讬砖 讞讚 诪讞讚 诪爪讟专驻讬谉 诪砖讗"讻 讘讛讬转专 讗注"讻 诇讬转 诇讬'. 讜讘讛讻讬 谞讬讞讗 讚讗驻砖专 讛诪"诇 讜诇讗 讟注"讻 讚讗诇"讛 转讬拽砖讬 讻讬讜谉 砖讗讻诇谉 讘讘转 讗' 讗"讗 砖诇讗 讬专讘讛 诪讬谉 注诇 讞讘专讜 讬讛讬' 谞驻讬砖 讛讬转专 讜讗讬 诪砖讜诐 讟注诐 讛讗 诇讬转 诇讬' 讟注"讻 诪讗谉 讚讗讬转 诇讬' 讛讗讬 诇讬转 诇讬' 讛讗讬 讜拽"诇:


讜讛谞讛 诪讛 砖讛拽砖讜 注讜讚 诇砖讬讟转 专砖"讬 诪讚讗诪专 专讘讗 讘讝讘讞讬诐 讗诪讜专 专讘谞谉 讘讟注诪讗 讜讗诪专 专讘谞谉 讘专讜讘讗 讜讗诪专 专讘谞谉 讘讞讝讜转讗 讜讻讬 讛讬讻讬 讘专讜讘讗 讗讚讗讜专讬讬转讗 拽讗讬 讛"谞 讘讟注诪讗 讗讚讗讜专讬讬转讗 拽讗讬. 谞"诇 讚诇拽"诪 讚讛转诐 讗拽讚砖讬诐 拽讗讬 讚讟注"讻 讚讗讜专讬讬转讗:


讜讗诪谞诐 砖讬讟转 转讜住' 讟注"讻 讚讗讜专讬讬转讗 讜专"讬 讚讗诪专 讟注诪讜 讜诪诪砖讜 诇讜拽讬谉 讜讗讬谉 诪诪砖讜 讗讬谉 诇讜拽讬谉 讗讬谉 讞诇讜拽 讘讬谉 谞转注专讘 诪诪砖讜 诇讟注诪讜 讗诇讗 讟注诐 砖讛讜讗 讞讝拽 讻诇 讻讱 讻讗诇讜 诪注讜专讘 讻讝讬转 讘讻讚讬 讗"驻 讬讛讬' 注谞讘讬诐 砖砖专讛讜 讘诪讬诐 砖讗讬谉 诪谉 讛注谞讘讬诐 讻诇讜诐 诪"诪 讻讬讜谉 砖讛讟注诐 讞讝拽 讻"讻 讻诪讜 砖讬注讜专 讻讝讬转 讘讗"驻 讝讛讜 谞拽专讗 讟注诪讜 讜诪诪砖讜 诇讜拽讬诐 注诇 讻诇 讝讬转 砖讘讜 砖谞讛驻讱 讛讛讬转专 讜谞注砖讛 讗讬住讜专 诪诪砖 讜讗诪谞诐 讗诐 讗讬谉 讛讟注诐 讞讝拽 讻诇 讻讱 谞拽专讗 讜诇讗 诪诪砖讜 谞讛讬 砖讛讜讗 讚讗讜专讬讬转讗 诪诪砖专转 讜诪讙"谞 诪"诪 讗讬谉 诇讜拽讬谉 讚诪砖专转 讗讬谉 注讜谞砖讬谉 诪谉 讛讚讬谉 讜讙"谞 诇讬讻讗 讗诇讗 注砖讛 讚转注讘讬专讜 讘讗砖 讜讝讛讜 砖讬讟转 专"讬 诪讗讜专诇讬讬谞讬砖 讚砖诪注转讬谉 讜讚专讘讬谞讜 讗诇讬' 讘转讜住' 注"讝 讜讚专讘讬谞讜 讞讬讬诐 讘讟讬"讚 住讬' 爪"讞 讜注讬讬谉 诪"砖 讛"讛 驻"讘 诪诪讗讻诇讜转 讗住讜专讜转 讚讻诇 讛讬讻讬 讚讗讬讻讗 诇讗讜 讛讘讗 诪讻诇诇 注砖讛 注讜谞砖讬谉 诪谉 讛讚讬谉 讗"讻 讛讻讗 讚讗讬讻讗 拽"讜 诪诪砖专转 诇讻诇 讗讬住讜专讬谉 砖讘转讜专讛 讜注砖讛 诪讙"谞 转注讘讬专讜 讘讗砖 讛"诇 诇诇拽讜转 注诇讬讜. 讜讗诪谞诐 专"转 住"诇 讚诇讜拽讬谉 注诇 转注讘讬专讜 讘讗砖 讚讛讚专讬' 诇讗讬住讜专讗 拽诪讗 讜拽"讜 诪诪砖专转 谞诪讬 讙讬诇讜讬 诪诇转讗 讘注诇诪讗 讛讜讗 注"讻 住"诇 诇讜拽讬谉 注诇 讻诇 讻讝讬转 诪讟注"讻 讜谞讚讞拽 讘讚讘专讬 专' 讬讜讞谞谉 讚注"讝 讜讛讜讗 讚讜讞拽:


讜诪专讬砖 讛讜讛 拽讗 拽砖讬' 诇讬 讗讛专诪讘"谉 讘谞讬诪讜拽讬 讞讜诪砖 讚讛拽砖讛 诪"讟 诇讗 爪讬讜讛 诇讛讙注讬诇 讻诇讬 诪诇讞诪转 住讬讞讜谉 讜注讜讙 讻诪讜 砖爪讬讜讛 诇讛讙注讬诇 讻诇讬 诪讚讬谉 讜诇讻讗讜专讛 爪"注 讛讗 讛专诪讘"谉 专讗砖 讛住讜讘专讬诐 讟注"讻 诇讗讜 讚讗讜专讬讬转讗 专拽 讘讛讗 诇讗 住"诇 讻专砖"讬 讚住' 诪讬诇转讗 讘讗驻讬' 谞驻砖讬' 讛讜讗 讗诇讗 住"诇 住' 讛讜讗 诪砖讜诐 讚拽讘诇讛 讘讬讚 讞讻诪讬诐 讚诇讗 讬讛讬讘 讟注诪讗 讟驻讬 讜住' 诪讟注诐 谞"讟 讛讜讗 讗讱 住"诇 诪讗讞专 砖砖讬注专讜 讘住' 诇讗 驻诇讜讙 专讘谞谉 讜诇注讜诇诐 讘注讬谞谉 住' 讗驻讬' 诇讬讻讗 讟注诪讗 诪砖讜诐 诇讗 驻诇讜讙 讗讘诇 诇注讜诇诐 讟注"讻 诇讗讜 讚讗讜专讬讬转讗. 讜讗"讻 注"讻 讙"谞 讞讬讚讜砖 讛讜讗 讜讛讜专讗转 砖注讛 讘讻诇讬 诪讚讬谉 讚讜拽讗 讜讗"讻 诪讗讬 拽砖讬' 诇讬' 诪"讟 诇讗 讗住专讛 转讜专讛 讻诇讬 住讬讞讜谉 讛诇讗 讘诪讚讬谉 讙讜驻讬' 讛讜专讗转 砖注讛 讛讬转讛 讜爪注"讙 诇讻讗讜专讛 注讚 砖诪爪讗转讬 砖讗讛讘讛 谞驻砖讬 讚讘专讬 讛专讗"讛 讘讘讚"讛 讘砖诐 专讘 讛专诪讘"谉 讝"诇 砖讻' 讚讙"谞 讛讬讬谞讜 讻诇 讻诇讬 谞讻专讬诐 砖讗驻讬' 谞驻诇 讞转讬讻转 谞讘诇讛 诇拽讚专转 讬砖专讗诇 讝讜专拽讜 讜讗讜讻诇 讛拽讚专讛 诪谉 讛转讜专讛 讚讟注"讻 诇讗讜 讚讗讜专讬讬转讗 诪"诪 讟注诐 讙讬注讜诇 讘拽讚专转 谞讻专讬 讛讞诪讬专讛 转讜专讛 讻诪讜 砖讛讞诪讬专讛 诇讟讘讜诇 讻诇讬诐 讞讚砖讬诐 讛"谞 讛讞诪讬专 诇讛讻砖讬专 讻诇讬 讛讘诇讜注讬诐 诪讙注讜诇讬诐 讜诇驻"讝 诇讗讜 讚讜拽讗 讘讻诇讬 诪讚讬谉 讗诇讗 讘讙"谞 讙诐 讘讝讛"讝 谞诪爪讗 讗注"讙 讚讟注"讻 诇讗讜 讚讗讜专讬讬转讗 讛诪转讘砖诇 讘讻诇讬 谞讻专讬 讚讗讜专讬讬转讗 讜讘谞砖驻讱 讗讝诇讬谞谉 诇讛讞诪讬专 讜讛讜讗 讚讘专 讞讚砖 讜爪"注 诇讚讬谞讗. 诪"诪 讬驻讛 谞转拽砖讛 专诪讘"谉 诪"砖 讻诇讬 诪讚讬谉 诪讻诇讬 住讬讞讜谉 讜注讜讙:


诇讗 谞爪专讻讛 讗诇讗 诇诪拽讜诐 讞转讱 诪驻讬专砖"讬 诪讘讜讗专 讚住"诇 讘讻诇 讛讗讬住讜专讬诐 讗住讜专 讗驻讬' 讘讗讘专 讛诪讚讜诇讚诇 讜诪砖讜诐 讚讗"讗 诇爪诪爪诐 讜诪讗讬 讚驻讬专砖"讬 诇注讬诇 专"驻 讘讛诪讛 讛诪拽砖讛 讻讘专 讬砖讘谞讜 诇注讬诇 讘注讝讛"讬 诪"诪 诪讘讜讗专 讘砖诪注转讬谉 讚讘讻诇 讛转讜专讛 讗住讜专 讜诪砖讜诐 讚讗"讗 诇爪诪爪诐 讗"讻 拽' 诪谞"诇 讚讛讻讗 砖专讬 讜讻拽' 转讜住' 讜谞"诇 讚专讘讬谞讗 诪讜拽讬 讛讱 讘专讬讬转讗 讚讝讛讜 讛讬转专 讛讘讗 诪讻诇诇 讗讬住讜专 讻诪"讚 讘拽讚专讛 讗讞专转 诪讘砖诇 诇讬' 讜讗驻"讛 讗拽驻讬讚 专讞诪谞讗 讝专讜注 讘砖诇讛 砖诇诪讛 讗讬诇 砖诇讜拽 讘砖诇讬诪讜转 讻诪"砖 诇注讬诇 讘砖诐 住驻专讬 讝讜讟讗 讜诪讙讝"讛 讘注诇诪讗 讜诇讗 诪讟注诐 讘讟讜诇 讚讛讗 讘拽讚专讛 讗讞专转 诪讘砖诇 诇讬' 讜注讻"驻 讗"讗 诇砖讬讬专 诪拽讜诐 讞转讜讱 诪砖讜诐 讚讘注讬谞谉 砖讬讛讬' 讛讗讬诇 砖诇讬诪讛 讘砖注转 讘讬砖讜诇讜 讜讙诐 讗讞专 讘讬砖讜诇讜 讗讬谉 诇讛讞住讬专 讜诇讬转谉 诇讻讛谉 拽爪转 诪诪拽讜诐 讛讞转讜讱 砖讘讗讬诇 讚讗"讻 讛讜讛 转专转讬 讚住转专讬 讚讛讗 爪专讬讻讬谉 诇讜诪专 砖讛讬' 讛讝专讜注 砖诇诐 讜讛讗讬诇 砖诇诐 讘讘讬砖讜诇谉 讜注"讻 讗"讗 诇讛讞诪讬专 讛讻讗 诪砖讜诐 讗"讗 诇爪诪爪诐 讜谞爪诪爪诐 讘讻诇 讛讗驻砖专讬 讜诇讗 谞讬转谞讛 转讜专讛 诇诪诇讗讻讬 讛砖专转 讜诪"诪 讛讜讛 讛讬转专 讛讘讗 诪讻诇诇 讗讬住讜专 讘注诇诪讗 讻讬讜爪讗 讘讜 讻谞诇注"讚 讜讚讘专讬 转"讞 讗讬谉 诇讛诐 诪讜讘谉 讘讻讗谉:


讻诇 讛诪讞诪抓 讜诪转讘诇 讜诪讚诪注. 注转讬"讟 砖诐 讘诪砖谞讛 讚讬砖 讙讜专住讬诐 讻诇 讛诪讞诪抓 讜诪转讘诇 诪讚诪注 讜诇讗 讙专住 讜诪讚诪注 讘讬讜"讜 讻讚诪砖诪注 诪驻讬专砖"讬 讚"讛 诇诪讛 讗诪专讜 讜讻讜' 讗诇讗 诇讗 诪讬讬专讬 讗诇讗 诪诪讞诪抓 讜诪转讘诇 讜拽讗诪专 砖讛诐 诪讚诪注讬诐 讜讗"砖 诇拽诪谉 讚诪砖谞讬 砖讗谞讬 砖讗讜专 砖讞讬诪讜爪讜 拽砖讛 讜讛"讛 转讘诇讬谉 讚讗驻讬' 讘讗诇祝 诇讗 讘讟诇讬 讗讘诇 讗诪讚诪注 诪讗讬 诪砖谞讬. 讜爪"注 诇讻讗讜专讛 讜诇讙讬' 讛谞"诇 谞讬讞讗 讗诇讗 砖爪"注 讗讬讱 诪讬讬转讬 讻讬爪讚 诪讙专讬住讬谉 讜注讚砖讬谉 讜爪"注:


讙专讬住讬谉 砖谞转讘砖诇讜 注诐 讛注讚砖讬诐. 讚注转 专砖"讬 讚讗讬谉 讞讬诇讜拽 讘讬谉 诪讬谞讜 诇砖讗讬谞讜 诪讬谞讜 讗诇讗 讻诇 砖谞砖讗专 讛讙讜砖 讘转讜讻讜 讘注讬谞谉 拽"讗 讘转专讜诪讛 讜讻诇 砖诪讜爪讬讗讬谉 诪诪谞讜 讜诇讗 谞砖讗专 讗诇讗 讛讘诇注 住讙讬 讘谞"讟 讘讬谉 讘诪讬谞讜 讘讬谉 砖诇讗 讘诪讬谞讜 讜诪转谞讬转讬谉 讚谞拽讬讟 诪讬谞讜 讜讗讬谞讜 诪讬谞讜 讗讜专讞讗 讚诪讬诇转讗 谞拽讬讟 讚讘讗讬谞讜 诪讬谞讜 砖谞讬讻专 讛讗讬住讜专 诪讜爪讬讗讬谉 讛讙专讬住讬谉 诪转讜讱 讛注讚砖讬诐 讜诪砖注专讬谉 讘诪讗讬 讚谞驻讬拽 诪讬谞讬' 讗讜 讘讻诇讜 讻讬讜谉 讚诇讗 讬讚注讬谞谉 讗讘诇 诇讗 讘注讬谞谉 拽"讗. 讜谞专讗讛 讚住"诇 诇专砖"讬 讚拽专讗 诪拽讚砖讜 诪诪谞讜 诪砖讻讞转 谞诪讬 讘讗讬谞讜 诪讬谞讜 讻讙讜谉 砖讛驻专讬砖 诪注砖专 诪谉 讛诪注砖专 诪注讬住转 讞讟讬诐. 讜谞转讞诪抓 讗讜转讜 转专讜诪转 诪注砖专 讜谞注砖讛 砖讗讜专 讜讞讝专 讜谞驻诇 诇转讜讱 讛注讬住讛 砖讛讜驻专砖 诪诪谞讜 讚讛砖转讗 诇注谞讬谉 转专讜诪讛 讛讜讛 诪讬谞讜 讞讟讬诐 诪讞讟讬诐 讜诇注谞讬谉 讗讬住讜专 讛讜讛 讗讬谞讜 诪讬谞讜 诇讗 讘砖诪讗 讜诇讗 讘讟注诪讗 砖讗讜专 讘注讬住讛. 讜讻诇 讻讬讜爪讗 讘讝讛. 讜讬砖 讛讻专讞 诇讝讛 诇砖讬讟转 专砖"讬 讚住"诇 讘注诇诪讗 讚专"讬 诪讘"诪 诇讗 讘讟讬诇 讗驻讬' 讬讘砖 讘讬讘砖 讞讟讬谉 讘讞讟讬谉 讻驻砖讟讬讜转 诪砖诪注讜转 砖"住 驻' 诪砖讬诇讬谉 讛专讬 砖谞转注专讘 诇讜 拽讘 讞讟讬谉 讘讞讟讬谉 砖诇 讞讘专讜 谞讛讬 讚诇专' 讬讛讜讚讛 诇讗 讘讟讬诇 讜讻讜' 注"砖 讜讗"讻 拽砖讛 诇专"讬 讗讬讱 注讜诇讛 转专讜诪讛 讘拽"讗 讜讻谉 讛拽砖讜 转讜住' 讘讬讘诪讜转 驻"讘 注"讗 讚"讛 专' 讬讛讜讚讛 讜诪驻谞讬 讝讛 讛注诇讜 讚讘讬讘砖 讘讬讘砖 诪讜讚讛 专"讬 讚讘讟诇 讜专砖"讬 诇讗 住"诇 讛讻讬 讻诪"砖 转讜住' 砖诐 驻"讗 注"讘 讚"讛 专' 讬讛讜讚讛 讗讜诪专 讜讻讜' 注"砖 注"讻 爪"诇 专' 讬讛讜讚讛 诪讜拽讬 拽专讗 讚讜拽讗 讘讗讬谞讜 诪讬谞讜 讜讻谞"诇 诇讬讟专讗 拽爪讬注讜转 诇讗 拽' 讻"讻 讗讬讬专讬 讘转专讜诪讛 讘讝讛"讝 讚专讘谞谉 讜讗"讻 诪讚专' 讬讛讜讚讛 诪转驻专砖 拽专讗 讻讱 讙诐 诇专讘谞谉 讻谉 讜讘讬谉 讘诪讬谞讜 讘砖讗讬谞讜 诪讬谞讜 讜诪诪讬诇讗 讛"讛 诇讙专讬住讬谉 讜注讚砖讬诐 讚诪讗讬 讘讬谉 讝讛 讗讬谞讜 诪讬谞讜 诇讝讛 讜讗"讻 注"讻 爪"诇 诇讞诇拽 讘讬谉 讙讜砖 诇讘诇注 讚讘讙讜砖 讘注讬谞谉 拽"讗 讗驻讬' 讘讗讬谞讜 诪讬谞讜 讜讘讘诇注 诇讗 讘注讬谞谉 讗驻讬' 讘诪讬谞讜 讜讻"讻 专砖讘"讗 讘砖诐 专砖"讬 诇注讬诇 讙讘讬 拽讚专讛 砖讘砖诇 讘讛 转专讜诪讛 注"砖:


讜讛砖转讗 诇驻"讝 讻讚讗诪专讬谞谉 讘诪讗讬 诇讗讜 讘住' 讚诪讝讛 讛讜讻讬讞 专砖"讬 讗驻讬' 诇讬讻讗 讟注诪讗 讘注讬谞谉 住' 诪讜讻讞 诇专砖"讬 讗驻讬' 讘讘诇注 讜诇讬讻讗 讟注诪讗 诪"诪 讘注讬谞谉 住' 讚讛专讬 讛讻讗 诪讬讬专讬 讘讛住讬专讜 讛讙专讬住讬谉 讜讗驻"讛 讘注讬 住' 讘诇讬讻讗 谞"讟 讜诪砖"讛 讛拽砖讜 讗专砖"讬 诇注讬诇 讙讘讬 拽讚专讛 砖讘砖诇 讘讛 讘砖专 讜讙讘讬 讻讬诇讻讬转 诪讗讬 住诪讜讻讛 讗拽驻讬诇讗 砖讬讬讱 砖讛专讬 讗注"讙 讚诇讬讻讗 讗诇讗 讘诇注 诪"诪 注"讻 讗讬讻讗 住' 讜讗讬 诇讬讻讗 拽驻讬诇讗 住讙讬 讘讛讻讬. 讗讘诇 诇专诪讘"谉 讜专讗"讛 讜专讬讟讘"讗 讜专"谉 讚住"诇 谞诪讬 讚讗驻讬' 诇讬讻讗 讟注诪讗 讘注讬谞谉 住' 诪砖讜诐 诇讗 驻诇讜讙 讜谞驻拽讗 诇讛讜 谞诪讬 诪讛讗 讚砖诪注转讬谉. 讗讘诇 讛谞讬 讙讗讜谞讬诐 诇讗 住"诇 讻专砖"讬 讗诇讗 诪讞诇拽讬 讘讬谉 诪讘"诪 讚转专讜诪讛 讜讘讬谉 讙专讬住讬谉 诇转讜讱 注讚砖讬诐 讚诇讗 讘诪讬谞讜 讘注讬 拽"讗 讗诇讗 讘谞转注专讘 讙讜砖谉 讜诪讬讬专讬 谞诪讬 讛讻讗 讘诇讗 住诇拽讜 讛讙专讬住讬谉 诪讛注讚砖讬诐 讜诪砖讜"讛 驻专讬讱 讗诇讗 讘诪讗讬 诇讗讜 讘住'. 讗讘诇 讘讘诇注 讘注诇诪讗 住讙讬 讘拽驻讬诇讗 讘诇讬 住' 讜讗"砖 诇讛讗 讚讻讬诇讻讜转 住诪讻讬谞谉 讗拽驻讬诇讗 讚讝专拽讜 讛讻讬诇讻讜转 诇讞讜抓 注讬讬谉 讘讻诇 讝讛 讜拽"诇. 诪讬讛讜 转讜住' 驻诇讬讙 讗讻诇 讝讛 讜住"诇 讘诪拽讜诐 讚诇讬讻讗 讟注诐 讗讬谉 诪拽讜诐 诇住' 讻诪"砖 诇注讬诇 爪"讞 注"讗 讚"讛 讻诇 讗讬住讜专讬诐 讜讻讜' 讜讘砖诪注转讬谉 讚"讛 讗诇讗 讘诪讗讬 讜讻讜':





讘讗专 砖讘注

讛讛讜讗 驻诇讙讗 讚讝讬转讗 讚转专讘讗 讚谞驻诇 讘讚讬拽讜诇讗 讚讘讬砖专讗 住讘专 诪专 讘专 专讘 讗砖讬 诇砖注讜专讬讛 讘转诇转讬谉 驻诇讙讬 讝讬转讗 讗诪专 诇讬讛 讗讘讜讛 诇讗讜 讗诪讬谞讗 诇讱 诇讗 转讝诇讝诇 讘砖讬注讜专讗 讚专讘谞谉 讜注讜讚 讛讗诪专 专讘讬 讬讜讞谞谉 讞爪讬 砖讬注讜专 讗住讜专 诪谉 讛转讜专讛 讻讜'. 诪讻讗谉 拽砖讛 诇讬 注诇 讛诪专讚讻讬 讘驻专拽 讝讛 砖讻转讘 讜讝"诇 诪注砖讛 讛讬讛 讘专讗砖 讗讜讜讝 砖谞转讘砖诇 讻砖讛讬讛 砖诇诐 讜诇讗 讞转讻讜讛讜 诇砖谞讬诐 讜讛讻砖讬专讜 专讘讬谞讜 拽诇讜谞讬诪讜住 讛讝拽谉 诇驻讬 砖诇讗 讛讬讛 讘讚诪讜 讻讝讬转 诇讗住讜专 注讻"诇. 讜讻讬 驻诇讬讙 讛讜讗 注诇 专讘 讗砖讬 讚拽讗诪专 讘讛讚讬讗 砖讗注"驻 砖讛讗讬住讜专 驻讞讜转 诪讻砖讬注讜专 爪专讬讱 砖砖讬诐 讻谞讙讚讜 讜讻讘专 专讗讬转讬 砖讛专讘 诪讛专"讬 诪讬谞抓 讝"诇 讘转砖讜讘讜转讬讜 住讬诪谉 讟"讜 专爪讛 诇讬讬砖讘 讜讻转讘 讚讬砖 诇讞诇拽 讘讬谉 讞诇讘 诇讚诐 诪诇讜讞 讗讜 诪讘讜砖诇 砖讛讜讗 专拽 诪讚专讘谞谉 讜讻"砖 讛讻讗 砖讛讜讗 诪诇讜讞 讜诪讘讜砖诇 讜讻讬讜谉 讚讚诐 专讗砖 讛注讜祝 诇讗 讘讗 诇注讜诇诐 诇讬讚讬 讞讬讜讘 诇讗 诇诪诇拽讜转 讜诇讗 诇讻专转 砖诇注讜诇诐 诇讗 转诪爪讗 讘讜 讻讝讬转 讗诇讗 讗讬住讜专 转诪爪讗 讘讜 讛诇讻讱 住"诇 诇专讘讬谞讜 拽诇讜谞讬诪讜住 讚讗讬谉 诇讚拽讚拽 注诇讬讜 讜讬砖 诇讛讻砖讬专讜 讻诪讜 砖注诇讛 讘转讞诇讛 注诇 讚注转 诪专 讘专 专讘 讗砖讬 讘讛讛讜讗 驻诇讙讗 讚讝讬转讗 讚转专讘讗 讻讜' 注讻"诇. 讜讗谞讬 谞驻诇讗转讬 讛驻诇讗 讜驻诇讗 驻讛 拽讚讜砖 讬讗诪专 讚讘专 讝讛 砖讛专讬 讙诪专讗 注专讜讻讛 讛讬讗 讘驻专拽 讙讬讚 讛谞砖讛 讚讘讬爪讛 砖谞诪爪讗 讘讛 拽讜专讟 讚诐 砖谞转讘砖诇讛 注诐 讗讞专讜转 砖讗讜住专转 注讚 砖砖讬诐 讜讗讬谉 讘讬爪讛 诪谉 讛诪谞讬谉 讗注"驻 砖诇注讜诇诐 诇讗 转诪爪讗 讘讜 讻讝讬转 讚诐 讚讛讗 讗驻讬诇讜 讘诇讘 注讜祝 讗讬谉 讘讜 讻讝讬转 讚诐 讻诪讜 砖讬转讘讗专 讘住诪讜讱 讻"砖 讘讘讬爪讛 讜讛讜讗 讙"讻 讗讬谞讜 讗住讜专 讗诇讗 诪讚专讘谞谉 讻讬讜谉 砖讛讜讗 诪讘讜砖诇 讜注讜讚 拽砖讛 砖讛专讬 诇讘 注讜祝 砖谞诪诇讞 讜谞转讘砖诇 讻砖讛讬讛 砖诇诐 讻转讘讜 讻诇 讛驻讜住拽讬诐 讛诪驻讜专住诪讬诐 砖讗讜住专 讛诪转讘砖诇 注诪讜 注讚 砖讬讛讬讛 住' 讻谞讙讚 讻诇 讛诇讘 讗讜 讻谞讙讚 讚诐 讛诇讘 诇诪专 讻讚讗讬转 诇讬讛 讻讜' 讜讗注"驻 砖诇注讜诇诐 诇讗 转诪爪讗 讘讜 讻讝讬转 讚诐 讻讚讗讬转讗 讘讛讚讬讗 讘讻专讬转讜转 转谞谉 讛转诐 讛诇讘 拽专注讜 讜诪讜爪讬讗 讗转 讚诪讜 诇讗 拽专注讜 讗讬谞讜 注讜讘专 注诇讬讜 讗诪专 专' 讝讬专讗 讗诪专 专讘 诇讗 砖谞讜 讗诇讗 诇讘 注讜祝 砖讗讬谉 讘讜 讻讝讬转 讗讘诇 诇讘 讘讛诪讛 讛讜讗讬诇 讜讬砖 讘讜 讻讝讬转 注谞讜砖 讻专转 注"讻. 讜讛讜讗 讙"讻 讗讬谞讜 讗住讜专 讗诇讗 诪讚专讘谞谉 讻讬讜谉 砖讛讜讗 诪诇讜讞 讜诪讘讜砖诇 讻诪讜 专讗砖 讗讜讜讝 砖谞转讘砖诇 讻砖讛讬讛 砖诇诐. 砖讜讘 诪爪讗转讬 讻转讜讘 讘讗讬住讜专 讜讛讬转专 砖诇 讛专讘 诪讛专"专 砖诇诪讛 诇讜专讬讗 讝"诇 砖转讬专抓 诇讚讘专讬 专讘讬谞讜 拽诇讜谞讬诪讜住 讘讗讜驻谉 讗讞专 讜讝"诇 谞"诇 讚注诇 讻专讞讱 砖谞诪诇讞 诪讘讞讜抓 讗讬讬专讬 讜讛讻讬 拽讗诪专 诪讗讞专 砖讗讬谉 讘讚诪讜 讻讝讬转 讗诐 讻谉 诇讗 讛讬讛 讘讜 砖讬注讜专 讚诐 讜诪注转讛 砖谞诪诇讞 诪讘讞讜抓 诇讗 谞砖转讬讬专 讚诐 讗诇讗 诪注讟 诪讝注专 讜讝讛讜 讬讜爪讗 注诇 讬讚讬 讘讬砖讜诇 讜讘讟诇 讗讘诇 讗诐 讛讬讛 讘讜 讻讝讬转 讚讛讜讬 砖讬注讜专 讞砖讜讘 讗"讻 专讗讜讬 诇讗住讜专 讛专讗砖 诇注讜诇诐 讜讚讜拽 砖"诇 注讻"诇. 讜讙诐 注诇 讬砖讜讘 讝讛 讬砖 诇驻拽驻拽 讟讜讘讗 讚讻砖诐 砖讗讬谉 讞讬诇讜拽 讘讬谉 砖讬注讜专 砖诇诐 讗讜 讞爪讬 砖讬注讜专 诇注谞讬谉 诇讘讟诇 讛讗讬住讜专 讚讗驻讬诇讜 讞爪讬 砖讬注讜专 爪专讬讱 砖砖讬诐 讻谞讙讚讜 讛讻讬 谞诪讬 诇注谞讬谉 讞转讬讻讛 谞注砖讛 谞讘诇讛 讗讬谉 讞讬诇讜拽 讜讻诪讜 砖驻住拽讜 讘讛讚讬讗 讘讛讙讛讜转 砖"讚 住讬诪谉 讻"讞 讜讘注诇 讗"讜 讛讗专讜讱 讻诇诇 讬"讝 讚讛专讗砖 诇注讜诇诐 讗住讜专 诪砖讜诐 讞转讬讻讛 谞注砖讛 谞讘讬诇讛 讗注"驻 砖诇注讜诇诐 诇讗 转诪爪讗 讘讜 讻讝讬转 讚诐 讻诪"砖 讛专讘 诪讛专"讬 诪讬谞抓 讝"诇 砖讛讘讗转讬 诇注讬诇 讜拽"讜 讛讜讗 诪诇讘 注讜祝 砖讗讬谉 讘讜 讻讝讬转 讚诐 诇讻谉 谞"诇 注讬拽专 讻诪"砖 讘讬转 讬讜住祝 砖讚讘专讬 转诇诪讬讚 讟讜注讛 讛诐 讜转诇讛 注爪诪讜 讘讗讬诇谉 讙讚讜诇:

